c: text/html

text:
ESSUULA 43
Engero Ezikwata ku Bwakabaka
MATAYO 13:1-53 MAKKO 4:1-34 LUKKA 8:4-18
YESU AGERA ENGERO EZIKWATA KU BWAKABAKA
Yesu w’anenyeza Abafalisaayo ayinza okuba ng’ali Kaperunawumu. Oluvannyuma ku olwo, ava mu nnyumba n’atambula n’agenda ku Nnyanja y’e Ggaliraaya, ekibiina ky’abantu ne kikuŋŋaana. Yesu atuula mu lyato n’avaako katono ku lubalama n’atandika okuyigiriza abantu ebikwata ku Bwakabaka obw’omu ggulu. Ayigiriza ng’akozesa ebyokulabirako oba engero eziwerako. Ayogera ku bintu bangi ku abo abamuwuliriza bye bamanyi obulungi ekyo ne kibayamba okutegeera obulungi ebintu ebitali bimu by’ayogerako ebikwata ku Bwakabaka.
Okusookera ddala, Yesu ayogera ku musizi asiga ensigo. Ezimu ku nsigo zigwa ku mabbali g’ekkubo ebinyonyi ne bizirya. Endala zigwa awali enjazi awatali ttaka lingi. Okuva bwe kiri nti emirandira gyazo tegiyingira munda mu ttaka, enjuba bw’evaayo ezookya ne zikala. Ensigo endala zigwa mu maggwa, era bwe zimera amaggwa gatta ekimera ekyakatandika okukula. Ate ensigo ezimu zigwa ku ttaka eddungi. Ensigo ezo zikula ne zibala ebibala, “emu n’ebala n’ekubisaamu emirundi 100, endala emirundi 60, ate endala emirundi 30.”—Matayo 13:8.
Mu lugero olulala, Yesu ageraageranya Obwakabaka ku ekyo ekibaawo ng’omuntu asize ensigo. Mu mbeera eyo, omuntu oyo k’abe nga yeebase oba ng’atunula, ensigo zigenda mu maaso n’okukula. Naye omuntu oyo “tamanya ngeri ekyo gye kibaawo.” (Makko 4:27) Ensigo zikula zokka ne zivaamu empeke z’asobola okukungula.
Oluvannyuma, Yesu agera olugero olw’okusatu olukwata ku kusiga ensigo. Omuntu asiga ensigo ennungi mu nnimiro ye, naye ‘abantu bwe baba beebase,’ omulabe ajja n’asiga omuddo mu ŋŋaano. Abaddu ba nnannyini nnimiro bamubuuza obanga yandyagadde bagende bakuule omuddo ogwo mu ŋŋaano. Abagamba nti: “Nedda; kubanga bwe munaaba mugukuulamu muyinza okukuuliramu eŋŋaano. Mubireke bikulire wamu okutuusa ku makungula; era mu kiseera eky’amakungula ndigamba abakunguzi nti: Musooke mukuŋŋaanye omuddo, mugusibe mu binywa okwokebwa; oluvannyuma mulyoke mukuŋŋaanyize eŋŋaano mu tterekero lyange.”—Matayo 13:24-30.
Bangi ku abo abawuliriza Yesu bategeera bulungi eby’obulimi. Yesu era ayogera ku kintu ekimanyiddwa ennyo, nga kano ke kasigo ka kalidaali akatono ennyo. Akasigo ako kakula ne kavaamu omuti omunene ne kiba nti ebinyonyi bisobola okujja ne bibeera mu matabi gaagwo. Ng’ayogera ku kasigo ako, Yesu agamba nti: “Obwakabaka obw’omu ggulu bulinga akasigo ka kalidaali omuntu ke yasimba mu nnimiro.” (Matayo 13:31) Kyokka, Yesu tayigiriza bantu bikwata ku bimera. Mu kifo ky’ekyo, alaga engeri ey’ekyewuunyo akantu akatono ennyo gye kayinza okukula oba okugaziwa ne kavaamu ekintu ekinene ennyo.
Oluvannyuma Yesu ayogera ku kintu ekirala abamuwuliriza kye bamanyi obulungi. Ageraageranya Obwakabaka obw’omu ggulu ku ‘kizimbulukusa omukazi kye yatabula mu bipimo bisatu eby’obuwunga.’ (Matayo 13:33) Wadde ng’ekizimbulukusa kiba tekirabibwa na maaso, kibuna eŋŋaano yonna n’ezimbulukuka. Enkyukyuka ze kireetawo, mu kusooka, tezirabika.
Oluvannyuma lw’okugera engero ezo, Yesu asiibula ekibiina ky’abantu n’addayo mu nnyumba mw’asula. Wayita ekiseera kitono, abayigirizwa be ne bajja gy’ali nga baagala okumanya amakulu g’ebyo by’abadde ayogera.
BAGANYULWA MU NGERO ZA YESU
Abayigirizwa babaddenga bawulira Yesu ng’akozesa engero, naye tebamuwulirangako ng’akozesa engero nnyingi omulundi gumu nga bw’akoze. Bamubuuza nti: “Lwaki oyogera nabo ng’okozesa ngero?”—Matayo 13:10.
Emu ku nsonga lwaki akola bw’atyo kwe kuba nti ekyo kituukiriza obunnabbi obuli mu Byawandiikibwa. Enjiri ya Matayo egamba nti: “Teyayogeranga nabo nga takozesezza ngero, ebyo nnabbi bye yayogera ne bituukirira, ebigamba nti: ‘Ndyogera nga nkozesa ngero; ndimanyisa ebintu ebyakwekebwa okuva ku kutondebwa kw’ensi.’”—Matayo 13:34, 35; Zabbuli 78:2.
Waliwo n’ensonga endala lwaki Yesu akozesa engero. Ekyo kiyamba mu kumanya endowooza z’abantu. Bangi ku abo abawuliriza Yesu bamutwala ng’omusajja agera obugezi engero ennungi era akola obukozi ebyamagero. Tebamutwala nga Mukama waabwe gwe basaanidde okugondera n’okugoberera. (Lukka 6:46, 47) Si beetegefu kukyusa ndowooza zaabwe wadde okukola enkyukakyuka mu bulamu bwabwe. Tebakkiriza bubaka Yesu bw’abuulira kutuuka ku mitima gyabwe.
Bw’aba addamu ekibuuzo ky’abayigirizwa, Yesu agamba nti: “Eyo ye nsonga lwaki njogera nabo nga nkozesa ngero, kubanga batunula naye tebalaba, bawuliriza naye tebawulira, era tebategeera makulu gaabyo. Obunnabbi bwa Isaaya butuukiridde ku bo. Bugamba nti: ‘. . . Omutima gw’abantu bano gugubye.’”—Matayo 13:13-15; Isaaya 6:9, 10.
Kyokka si bwe kityo bwe kiri eri abantu bonna abawuliriza Yesu. Agamba nti: “Mulina essanyu kubanga amaaso gammwe galaba, n’amatu gammwe gawulira. Mazima mbagamba nti, bannabbi bangi n’abantu abatuukirivu beegomba okulaba ebintu bye mulaba naye ne batabiraba, era n’okuwulira ebintu bye muwulira naye ne batabiwulira.”—Matayo 13:16, 17.
Mu butuufu, abatume 12 n’abayigirizwa abalala abeesigwa emitima gyabwe si mikakanyavu. Eyo ye nsonga lwaki Yesu agamba nti: “Mmwe muweereddwa okumanya ebikwata ku byama ebitukuvu eby’Obwakabaka obw’omu ggulu, naye bo tebaweereddwa.” (Matayo 13:11) Olw’okuba baagala nnyo okutegeera amakulu g’ebyo by’ayigiriza, Yesu annyonnyola abayigirizwa be amakulu g’olugero lw’omusizi.
Yesu agamba nti: “Ensigo kye kigambo kya Katonda.” (Lukka 8:11) Ate ettaka likiikirira omutima. Okumanya ebintu ebyo kikifuula kyangu okutegeera amakulu g’olugero olwo.
Ng’ayogera ku nsigo ezigwa ku mabbali g’ekkubo ne zirinnyirirwa, Yesu agamba nti: ‘Omulyolyomi ajja n’aggya ekigambo mu mitima gyabwe baleme okukkiriza balokolebwe.’ (Lukka 8:12) Mu kwogera ku nsigo ezaagwa awali enjazi, Yesu alaga nti abantu abamu bakkiriza ekigambo n’essanyu naye ne kitasimba makanda mu mitima gyabwe. “Bwe wabaawo okubonaabona oba okuyigganyizibwa olw’ekigambo,” beesittala. Mu butuufu, ‘ekiseera ky’okugezesebwa’ bwe kijja, oboolyawo nga bayigganyizibwa ab’eŋŋanda zaabwe oba abantu abalala, bagwa.—Matayo 13:21; Lukka 8:13.
Ate ensigo ezigwa mu maggwa? Yesu agamba nti zikiikirira abantu abawulira ekigambo, naye ne bakkiriza “okweraliikirira okw’omu kiseera kino n’obulimba bw’obugagga” okubalemesa okuweereza Katonda. (Matayo 13:22) Ekigambo kisigibwa mu mitima gyabwe naye ne kizika ne batabala bibala.
Ate era Yesu ayogera ku ttaka eddungi. Wano Yesu ayogera ku abo abawulira ekigambo ne bakikkiriza mu mitima gyabwe, ne bategeera amakulu gaakyo. Biki ebivaamu? “Babala ebibala.” Olw’okuba embeera zaabwe zaawukana, ng’abamu balwadde ate ng’abalala bakaddiye, bonna tebasobola kukola kye kimu; abamu babala ne bakubisaamu emirundi 100, abalala emirundi 60, ate abalala emirundi 30. Mu butuufu, abo abafuna emikisa mu kuweereza Katonda “beebo, oluvannyuma lw’okuwulira ekigambo n’omutima omulungi ddala abakinywererako era ne babala ebibala n’obugumiikiriza.”—Lukka 8:15.
Ebigambo ebyo biteekwa okuba nga bikutte nnyo ku bayigirizwa abagenze eri Yesu nga baagala abannyonnyole ebisingawo! Kati beeyongedde okutegeera engero z’akozesezza ng’ayigiriza. Yesu ayagala bategeere bulungi engero ezo nabo basobole okuzinnyonnyola abalala. Agamba nti: “Ettaala tevuunikibwako kibbo, era teteekebwa wansi wa kitanda. Eteekebwa ku kikondo kyayo, si bwe kiri?” Bwe kityo, Yesu agamba nti: “Buli alina amatu awulire.”—Makko 4:21-23.
ABAYIGIRIZA EBINTU EBIRALA BINGI
Yesu bw’amala okubannyonnyola ebikwata ku lugero lw’omusizi, abayigirizwa baagala okumanya ebisingawo. Bamugamba nti: “Tunnyonnyole olugero lw’omuddo mu nnimiro.”—Matayo 13:36.
Mu kumusaba abannyonnyole ebisingawo, abayigirizwa bakiraga nti ba njawulo nnyo ku bantu abalala abawulirizza Yesu ku lubalama. Wadde ng’abantu abo bawulidde engero Yesu z’ageze, tebaagala kumanya makulu gaazo n’engeri gye bayinza okukolera ku ebyo ebizirimu. Bamativu n’ebitono bye bawulidde ebikwata ku ngero ezo. Yesu akiraga nti waliwo enjawulo ya maanyi wakati w’abantu abo n’abayigirizwa be abazze gy’ali nga baagala okumanya ebisingawo. Agamba nti:
“Musseeyo omwoyo ku ebyo bye muwulira. Ekipima kye mukozesa okupimira abalala, nammwe kye bajja okukozesa okubapimira, era n’ebirala biribongerwako.” (Makko 4:24) Abayigirizwa bassizzaayo omwoyo ku ebyo Yesu by’ayigiriza. Olw’okuba bassizzaayo omwoyo, Yesu abayigiriza ebintu ebirala bingi. Bwe kityo abannyonnyola ebikwata ku lugero olw’eŋŋaano n’omuddo, ng’agamba nti:
“Eyasiga ensigo ennungi ye Mwana w’omuntu; ennimiro ye nsi. Ensigo ennungi be baana b’Obwakabaka, naye omuddo be baana b’omubi, era omulabe eyagusiga ye Mulyolyomi. Amakungula ze nnaku ez’enkomerero, era abakunguzi be bamalayika.”—Matayo 13:37-39.
Oluvannyuma lw’okulaga buli kimu ekiri mu lugero olwo kye kikiikirira, Yesu ayogera ku ebyo ebinaavaamu. Agamba nti mu nnaku ez’enkomerero, abakunguzi, oba bamalayika, bajja kwawulawo Abakristaayo ab’obulimba abali ng’omuddo okuva ku “baana b’Obwakabaka.” “Abatuukirivu” bajja kukuŋŋaanyizibwa era oluvannyuma bajja kwakaayakana “mu Bwakabaka bwa Kitaabwe.” Ate kiki ekinaatuuka ku “baana b’omubi”? Bajja kuzikirizibwa. N’olwekyo tekyewuunyisa nti bajja ‘kukaaba era balume obujiji.’—Matayo 13:41-43.
Oluvannyuma Yesu agerera abayigirizwa be engero endala ssatu. Okusooka, agamba nti: “Obwakabaka obw’omu ggulu bulinga eky’obugagga ekyakwekebwa mu kibanja, omuntu kye yazuula n’akikweka; era olw’essanyu lye yalina yagenda n’atunda ebintu bye byonna n’agula ekibanja ekyo.”—Matayo 13:44.
Agattako nti: “Obwakabaka obw’omu ggulu bulinga omusuubuzi anoonya luulu ennungi. Bwe yazuula luulu ey’omuwendo omungi, n’agenda amangu ago n’atunda ebintu byonna bye yalina n’agigula.”—Matayo 13:45, 46.
Mu ngero ezo zombi, Yesu ayogera ku muntu omwetegefu okwefiiriza asobole okufuna ekintu eky’omuwendo ennyo. Amangu ddala, omusuubuzi atunda ‘ebintu byonna by’alina’ asobole okufuna luulu ey’omuwendo omungi. Abayigirizwa ba Yesu bategeera bulungi olugero olukwata ku luulu ey’omuwendo. Era n’omuntu azuula eky’obugagga ekyakwekebwa mu kibanja “atunda ebintu bye byonna” asobole okufuna eky’obugagga ekyo. Mu mbeera ezo zombi, waliwo ekintu eky’omuwendo omuntu ky’alina okukakasa nti afuna. Ekyo kiraga nti omuntu alina okubaako bye yeefiiriza okusobola okukola ku byetaago bye eby’omwoyo. (Matayo 5:3) Abamu ku abo abawuliriza Yesu balina bingi bye bakoze okusobola okuyiga ebikwata ku Katonda n’okubeera abagoberezi ba Yesu ab’amazima.—Matayo 4:19, 20; 19:27.
Ate era Yesu ageraageranya Obwakabaka obw’omu ggulu ku katimba akakwasa ebyennyanja ebya buli ngeri. (Matayo 13:47) Ebyennyanja bwe byawulibwamu, ebirungi biteekebwa mu bisero ate ebibi ne bisuulibwa. Yesu agamba nti bwe kityo bwe kiriba ku mafundikira g’enteekateeka y’ebintu. Bamalayika bajja kwawula ababi ku batuukirivu.
Yesu bwe yayita abayigirizwa be abaasooka ‘okufuuka abavubi b’abantu,’ yali avuba mu ngeri ey’eby’omwoyo. (Makko 1:17) Kyokka, Yesu agamba nti olugero lw’akatimba lwa kutuukirizibwa mu kiseera eky’omu maaso, “mu mafundikira g’enteekateeka y’ebintu.” (Matayo 13:49) Bwe kityo, abatume n’abayigirizwa abalala abawuliriza Yesu bakiraba nti waliwo ebintu eby’ekitalo ebijja okubaawo mu biseera eby’omu maaso.
Abo abaawulidde Yesu ng’agera engero ng’ali mu lyato, beeyongedde okuyiga ebintu bingi. Yesu akiraga nti mwetegefu ‘okunnyonnyola abayigirizwa be ebintu byonna nga bali bokka.’ (Makko 4:34) Yesu “alinga omuntu alina ennyumba ye, aggya mu tterekero lye ebintu ebipya n’ebikadde.” (Matayo 13:52) Mu kugera engero ezo, Yesu tagezaako kweraga nga bw’alina obusobozi obw’ekitalo obw’okuyigiriza. Mu kifo ky’ekyo, ayagala okumanyisa abayigirizwa be amazima ag’omuwendo ennyo. Tewali kubuusabuusa nti Yesu muyigiriza mulungi nnyo.

robotstxt: allowed

filter: keep


text:
Olowooza Ki ku Biseera eby’Omu Maaso?
Embeera y’ensi . . .
eneesigala nga bw’eri?
eneeyongera kwonooneka?
eneetereera?
BAYIBULI KY’EGAMBA
“Katonda . . . alisangula buli zziga mu maaso gaabwe era tewalibaawo kufa nate, newakubadde okukungubaga, newakubadde okukaaba newakubadde obulumi. Ebintu eby’olubereberye biriba biweddewo.”
ENGERI GY’OJJA OKUGANYULWA NG’EKISUUBIZO EKYO KITUUKIRIDDE
Ojja kuba n’emirimu emirungi era egimatiza.
Tojja kuddamu kulwala wadde okubonaabona.
Ojja kuba mu bulamu obw’essanyu ng’oli wamu n’ab’omu maka go n’emikwano gyo emirembe gyonna.
DDALA TUYINZA OKUKKIRIZA EKYO BAYIBULI KY’EGAMBA?
Tusobola okukikkiriza lwa nsonga nga bbiri:
Katonda asobola okutuukiriza ekisuubizo ekyo. Mu Bayibuli, Yakuwa Katonda ye yekka ayitibwa “Omuyinza w’Ebintu Byonna” kubanga amaanyi ge tegaliiko kkomo. (Okubikkulirwa 15:3) N’olwekyo, asobola bulungi okutuukiriza ekisuubizo kye eky’okutereeza ensi. Bayibuli egamba, “eri Katonda ebintu byonna bisoboka.”
—Matayo 19:26.
Katonda ayagala okutuukiriza ekisuubizo ekyo. Ng’ekyokulabirako, Bayibuli eraga nti Yakuwa ‘ayagala nnyo’ okuzuukiza abaafa.
—Yobu 14:14, 15.
Ate era Bayibuli ekiraga nti Yesu Omwana wa Katonda, yawonya abalwadde. Lwaki yabawonya? Kubanga yali ayagala okukikola. (Makko 1:40, 41) Okufaananako Kitaawe, Yesu naye ayagala okuyamba abo abali mu bwetaavu.
N’olwekyo tuli bakakafu nti Yakuwa ne Yesu baagala okutuyamba tube n’obulamu obw’essanyu mu biseera eby’omu maaso!
KY’OYINZA OKULOWOOZAAKO
Katonda anaatereeza atya ensi?
Bayibuli eddamu ekibuuzo ekyo mu MATAYO 6:9, 10 ne DANYERI 2:44.


text:
Omukubiriza w’olukiiko lw’eggwanga olukulu Rebbecca Alitwala Kadaga kyaddaaki avuddemu omwasi ku mbeera eriwo mu ggwanga nga yeesigama ku ngeri ababaka ab’oludda oluvugannya gye bagobwa mu parliament gyebuvuddeko,
Author: Pat Robert Larubi
TONSIBAAKO MATU GA MBUZI KUNDIISA NGO: Gen. Katumba Wamala Yeegaye Eby’okukuba Omubaka Zaake
Omukiise w'egye lya UPDF mu palamenti Gen. Edward Katumba Wamala yeganye ebimwogerwako nga nti yakuba omubaka wa Mityana Francis Zaake bwebaali mu palamenti gyebuvuddeko ekyamutuusizza ku ndiri kw’akyali. Katumba Wamala agamba nti Zaake okumulumiriza nga bweyamukubye agezaako ku muzimbirako linnya nakumukolerako mawulire agamugasa nga munnabyabufuzi.
Eddungiro Lya Gen. Katumba Wamala Lirumbiddwa E Mukono Bamubbyeeko Enkoko Ezisoba Mu 150
Abazigu abatannategeerekeka balumbye amaka ga minisita omubeezi ow’ebyenguudo Gen. Katumba Wamala nebasitukira mu nkookoze eziwerera ddala 237mukiro ekikeseza olunaku olwaleero. Kigambibwa nti guno ssi gwe mulundi ogusoose ng’ababbi balumba amaka ge nga n’omulundi ogusembayo baatwala ebintu ebiwerako omwali ne byomunju. Gen. Katumba agambibwa okuba nti ye yakuba omubaka we Mityana Zaake
ENSONGA Z’OKUTIGIINYA SSEMATEEKA: Bannaddiini Baagala Bannayuganda Bonna Beesalirewo
ENDOWOOZA Y’ABATO: Kyeboogera Ku Babaka Okulwanira Mu Palamenti
OKULONDA ABAKULEMBEZE B’OKUBYALO: MAO Agamba Ebiriwo Tebigenda Kubaggya Ku Nsonga Eno
Okunyweza E Kanisa Ab’e Katuuso Batuuzizza Omulabirizi
OKUTUMBULA EBYOBULAMBUZI MU GGWANGA: Ab’e Mbarara Bakungiddwa Okutunuulira Ennyo Ebyobulimi
Minisita omubeezi owa minisitule y’ebyokwerinda nga y’akola ku nsonga z’abaaliko Abajasi Lt. Col. Bright Rwamirama bw’abadde ali kumukolo gw’okwolesa ebintu eby’enjawulo ebikoleddwa mu mata, ogwategekeddwa aba Igongo Culture Center nga bali wamui n’ekitongole ky’ebyobulambuzi agambye nti kyetaaga okuba nti abalambuzi abajja muno baleme kukoma kulaba bisolo oba Nyanja kyokka, wabula
E Kamuli Babadde Mu Kujaguza Bakuzizza Olunaku Lwa Zibondo
Ebitundu N’abantu Olusozi Lusiiti
Buli lwa sande tubeera n'akanyomero kaffe ebitundu n'abantu mwetukuletera ebifo ebyenjawulo n'embera oba engeri abantu gyebatambuzamu obulamu mu bitundu ebyenjawulo. Olwa lero twalambuddeko ekitundu ekimanyidwa nga Lusiti ekisangibwa e Busabala mu Busiro nga eno yewasibuka emisambwa egyenajawulo ko n'amanyi agatali gamu Bajjaja gebalamuza abazukulu.


text:
\r\r\r\r
Enteekateka z’okulayiza ababaka b’olukiiko lw’eggwanga abaggya ziwedde era nga olunaku olwenkya abalondebwa lwebatandika okukuba ebirayiro. \r\nAbaddukanya olukiiko lw’eggwanga olukulu olwaleero basiibye beetala nga bategeka ekifo ababaka webagenda okukubira ebirayiro byaabwe olunaku lw’enkya.\r\nWetwogerera enteekateeka ziwedde era ng’omubaka agenda kulayira ku ssaawa bbiri n’ekitundu zenyini.\r\nAbabaka abasoba mu bina beebagenda okulayira olunaku lw’enkya era nga bagenda kugoberera nyukutta z’amanya gaabwe okuviira ddala ku A okutuuka ku Z\r\nAbabaka abanaalayira beebo bokka abateekebwa mu kyapa kya gavumenti ekyafulumizibwa akakiiko k’ebyokulonda.\r\nOmuwendo gw’ababaka abagenda okulayira gusoba mu bina era nga waliwo okutya nti ekifo bano webanateeseza wandiba nga tewabamala bulungi olw’ensonga nti palamenti yazimbibwa nga erina kutuuza ababaka kinaana.\r\nAababaka abamu bagamba nti kino eky’ababaka abangi kyandivaako abamu obutateeseza bantu bulungi.\r\nMu kaseera keekamu omubaka wa Rubaga north Moses Kasibante nga nti ababaka bangi nnyo era nga kino kyeyoleka lwatu mu palamenti ey’omwenda olw’ababaka abamu okubulwa webatambuliriza emirimu gyabwe.\r\nOkulayira kugenda kukulemberwaamu Ssabalamuzi w’eggwanga, era nga wetwogerera palamenti terina sipiika oluvanyuma lw’ekisanja ky’ababaddeko okuggwako\r\nTwogeddeko era n’abantu ba bulijjo ku byebasuubira mu babaka abapya nebatwanuukula\r\nPalamenti ey’ekkumi yakutandikirawo emirimu amangu ddala nga buli omu amaze okulayira era ng’ensonga esookerwaako yakulonda sipiika n’omumyuka\r\nOkulayira kuno okutandika olunaku lw’enkya kwakumala ennaku ssatu.\r\n\r\nBBS TEREFAYINA \r\nAGEESIGIKA
\r\r\r\r


text:
Abazadde nabayiizi abatuula ebigezo byekibiina ekyomusanvu mu masomero agengyawulo bakedde kweyiwa ku masomero gwabwe, era abasinga amawulire gebigezo gabanze kusomero.
Era abasinga amawulire gano baganiriza nakubibya nakubukira nakusambira wagulu nga mayanzi.
Ku masomero okuli Kampala parents, City Parents, Bright Junior School Makerere, saako Mbuya parents namalala, abafunye obubonero obuna batubulidde ekyabasobozeseza okutuka ku kino.
Wabula abamu ku bayiizi, bevumye ekibuzo kyokubala saako noluzungu okubalemesa okufuna obubonero obuna.
Ku masomero agamu abayiizi abayitidde wagulo babatonedde e Mbuzi saako nokubasalira caaki okubayozayoza okutuuka ku buwanguzi.
Posted 6 hours 40 min ago..
Posted 6 hours 54 min ago..
Posted 6 hours 50 min ago..


text:
Katikiro wa Buganda Charles Peter Mayiga awabudde abakulembeze obutakaka bantu bebakulembera kubawa Kitiibwa wabula bakikolerere.
Katikiro bino abyogeredde mu kusabira omwoyo gw'omugenzi Omumbejja Juliana Beatrice Muggale ku Lutikko e Namirembe.
okusaba kuno kwetabiddwako ne Maama Nabagereka, Abalangira, N'abambejja wamu N'abakungu okuva e Mengo
Omumbejja Muggale yaseerera ku wiikendi ku myaka 90 nga ye mwana wa Ssekabaka Daudi Chwa abadde asigaddewo nga era ssenga wa Kabaka Ronald Muwenda Mutebi II
Posted 5 hours 10 min ago..


text:
Ffaaza afiiridde mu kabenje – Mbikko
Eklezia Katolika eguddemu ekikangabwa enkya ya leero Ffaaza bw'agudde ku kabenje ddekabusa n'afiirawo mu kiro ekikeesezza olwaleero .
Omugenzi abadde ayitibwa Rev. Fr. Richard Lubaale nga abadde wa myaka 34 y'agudde ku kabenje ku luguudo oluva e Jinja okudda e Kampala mu kitndu ekiyitibwa Mbikko nga agambibwa okuba nga abadde ava Lugazi ku mukolo gw'okusabira omwoyo gw'omugenzi eyali Deacon – Deacon Mulumba gwebasabira buli nnaku za mwezi mukaaga Museene .
Ffaaza yabadde mu mmotoka ye kika kya Rav4 n'atomera ekimotoka ky'ebikajjo kyabadde e Mbikko ku mabbali g'oluguudo bw'atyo n'akitomera nga akiva mabega .
Enteekateeka z'okuziika Fr. Lubaale Eklezi eggyakuba ezitegeeza abantu


text:
ESSUULA 70
Yesu Azibula Amaaso g’Omusajja Eyazaalibwa nga Muzibe
OMUSAJJA ASABIRIZA EYAZAALIBWA NGA MUZIBE AWONYEZEBWA
Yesu akyali mu Yerusaalemi ku Ssabbiiti. Bw’aba atambula mu kibuga ng’ali wamu n’abayigirizwa be, balaba omusajja asabiriza eyazaalibwa nga muzibe. Abayigirizwa babuuza Yesu nti: “Labbi, omusajja ono okuzaalibwa nga muzibe ani yayonoona, ye kennyini oba bazadde be?”—Yokaana 9:2.
Abayigirizwa bakimanyi nti omusajja oyo bwe yali tannazaalibwa, teyaliiwo. Naye baagala okumanya obanga omuntu asobola okwonoona ng’akyali mu lubuto lwa nnyina. Yesu abagamba nti: “Omusajja ono teyayonoona, ne bazadde be tebaayonoona, wabula yazaalibwa bw’atyo emirimu gya Katonda gisobole okweyolekera mu ye.” (Yokaana 9:3) N’olwekyo, omusajja oyo oba bazadde be tebalina kibi kye baakola kyamuviirako kuba muzibe. Mu butuufu, olw’ekibi kya Adamu, abantu bonna bazaalibwa nga tebatuukiridde era nga basobola okubaako obulemu, gamba ng’okuba abazibe b’amaaso. Naye eky’okuba nti omusajja oyo muzibe wa maaso, kiwadde Yesu akakisa okwoleka emirimu gya Katonda nga bw’abaddenga akola ku mirundi emirala ng’awonya abantu.
Yesu akiraga nti ebikolwa ebyo byetaaga okukolebwa mu bwangu. Agamba nti: “Tuteekwa okukola emirimu gy’Oyo eyantuma ng’obudde bukyali bwa misana; ekiro kijja omuntu yenna mw’atasobolera kukola. Nga nkyali mu nsi, nze kitangaala ky’ensi.” (Yokaana 9:4, 5) Mu butuufu, ekiseera kinaatera okutuuka Yesu agende mu kizikiza, kwe kugamba mu ntaana, gy’ajja okuba nga talina ky’asobola kukola. Naye ng’ekyo tekinnabaawo, Yesu ayamba ensi okufuna ekitangaala.
Naye ddala Yesu anaawonya omusajja ono, era bw’aba ow’okumuwonya, anaamuwonya atya? Yesu awanda amalusu ku ttaka, n’atabula amalusu n’ettaka, n’asiiga erimu ku ttaka eryo ku maaso g’omusajja, n’amugamba nti: “Genda onaabe mu kidiba ky’e Sirowamu.” (Yokaana 9:7) Omusajja oyo akola Yesu ky’amugambye era n’azibuka amaaso! Lowooza ku ssanyu omusajja oyo ly’afuna ng’atandise okulaba!
Baliraanwa n’abantu abalala ababadde bamanyi omusajja oyo ng’akyali muzibe beewuunya nnyo. Beebuuza nti: “Ono si ye musajja eyatuulanga n’asabiriza?” Abamu baddamu nti: “Ye ye.” Naye abalala tebakikkiriza era bagamba nti: “Nedda, naye amufaanana.” Omusajja oyo kennyini abagamba nti: “Ye nze.”—Yokaana 9:8, 9.
Bwe kityo bamubuuza nti: “Kati olwo amaaso go gaazibuka gatya?” Abaddamu nti: “Omusajja ayitibwa Yesu yaddira ettaka n’alitabulamu amalusu, n’alisiiga ku maaso gange, n’aŋŋamba nti: ‘Genda ku Sirowamu onaabe.’ Ne ŋŋenda ne nnaaba era ne ntandika okulaba.” Bamubuuza nti: “Omusajja oyo ali ludda wa?” Abaddamu nti: “Simanyi.”—Yokaana 9:10-12.
Abantu batwala omusajja oyo eri Abafalisaayo era nabo baagala okumanya engeri gye yasobodde okuzibuka amaaso. Abagamba nti: “Yasiiga ku maaso gange ettaka lye yali atabuddemu amalusu, ne nnaaba, ne gazibuka.” Wandisuubidde nti Abafalisaayo bandisanyuse okulaba ng’omusajja oyo awonyezeddwa. Mu kifo ky’ekyo, abamu boogera bubi ku Yesu. Bagamba nti: “Omusajja ono tava wa Katonda kubanga takwata Ssabbiiti.” Kyokka abalala bagamba nti: “Omuntu omwonoonyi ayinza atya okukola ebyamagero eby’engeri eyo?” (Yokaana 9:15, 16) Bwe kityo beeyawulamu.
Abafalisaayo bakyukira omusajja eyazibuse amaaso ne bamubuuza nti: “Oyo eyakuzibula amaaso omwogerako ki?” Omusajja oyo tabuusabuusa ekyo Yesu ky’ali, era addamu nti: “Nnabbi.”—Yokaana 9:17.
Abayudaaya tebakkiriza nti omusajja oyo yali muzibe w’amaaso. Bayinza okuba nga balowooza nti Yesu yeekobaanye n’omusajja oyo okubuzaabuza abantu. Bwe kityo basalawo okubuuza bazadde b’omusajja oyo obanga ddala mutabani waabwe oyo abadde muzibe w’amaaso.


text:
EBIKWATAGANA N’EBIRI KUNGULU | BAMALAYIKA—DDALA GYEBALI? LWAKI KIKULU OKUMANYA EBIBAKWATAKO?
Bayibuli Eyogera Ki ku Bamalayika?
Wandyagadde okumanya ebikwata ku bamalayika—gye baava, era ne bye bakola? Ekigambo kya Katonda kisobola okutuyamba okumanya ebikwata ku bamalayika. (2 Timoseewo 3:16) Bayibuli eyogera ki ku bamalayika?
Bamalayika bitonde bya mwoyo, era okufaananako Katonda, tebalina mibiri gya nnyama. Bamalayika babeera mu ggulu ne Katonda.—Lukka 24:39; Matayo 18:10; Yokaana 4:24.
Bamalayika oluusi bajjanga ku nsi nga balabika ng’abantu ne bakola Katonda kye yabanga abatumye, oluvannyuma ne baddayo mu ggulu.—Ekyabalamuzi 6:11-23; 13:15-20.
Wadde nga mu Bayibuli bamalayika boogerwako ng’abasajja, era nga n’abo abajjako ku nsi baalabika ng’abasajja, bamalayika si basajja era si bakazi. Tebawasa era tebazaala. Ate era tebaasooka kubeera bantu ku nsi, wabula baatondebwa butondebwa, era eyo ye nsonga lwaki Bayibuli ebayita “abaana ba Katonda.”—Yobu 1:6; Zabbuli 148:2, 5.
Bayibuli egamba nti waliwo ‘ennimi z’abantu n’eza bamalayika,’ era ekyo kiraga nti bamalayika nabo balina olulimi lwabwe. Wadde nga Katonda yatumanga bamalayika okwogera n’abantu, tatukkirizza kubasinza wadde okubasaba.—1 Abakkolinso 13:1; Okubikkulirwa 22:8, 9.
Bayibuli eraga nti eriyo bamalayika buwumbi na buwumbi.—Danyeri 7:10; Okubikkulirwa 5:11.
Bamalayika ‘ba maanyi nnyo’ era bagezi nnyo okusinga abantu. Ate era kirabika batambulira ku sipiidi ya maanyi nnyo okusinga ekintu kyonna ffe abantu kye tumanyi.—Zabbuli 103:20; Danyeri 9:20-23.
Wadde nga bamalayika batusinga amagezi n’amaanyi, obusobozi bwabwe buliko ekkomo, era waliwo ebintu nabo bye batamanyi.—Matayo 24:36; 1 Peetero 1:12.
Bamalayika nabo baatondebwa nga balina eddembe ery’okwesalirawo. Okufaananako abantu, nabo basobola okusalawo okukola ebirungi oba ebibi. Eky’ennaku, bamalayika abamu baasalawo okujeemera Katonda.—Yuda 6.


text:
Bya EMMANUEL SSEKAGGO
ENKYUKAKYUKA mu mbeera y’obudde evuddeko abalimi okutandika okusala amagezi ag’enjawulo naddala abo abatalina mazzi na busobozi bufukirira nabo okusobola okusigala mu bizinensi.
Muky. Robinah Nabaweesi, amanyiddwa nga Muky. Mutebi, naye ekiwendo tekimulese mabega, amaanyi agatadde mu kubikka lusuku asobole okusigala ng’alukamulamu ssente n’okulukuuma nga lulungi mu budde bw’omusana.
Nabaweesi mutuuze ku kyalo Kikoma B mu muluka gw’e Ssugu mu disitulikiti y’e Buikwe agamba nti olusuku lwe lutudde ku yiika ssatu, asinzaamu Kisansa, Nakitembe, Mbwazirume, Nfuuka n’ebika ebirala.
EBIRUNGI EBIRI MU KUBIKKA
Nabaweesi agamba, kasita obikka olusuku lutereka amazzi ne galuyamba mu biseera by’omusana. Kuba omusana guba tegukuba butereevu ku ttaka, gukoma ku bisubi.
Nabaweesi yannyonnyodde nti, okubikka olusuku kuyamba okukuuma ettaka nga ggimu. Ebisubi ebyeyambisibwa mu kubikka bwe bivundira mu nnimiro nabyo bikola obugimu ekiyamba ebitooke okussa enkota ennene.
Olusuku olubikke terutawaanya kulimamu buli kiseera anti omuddo tegumala gamera kuba guba tegulina we guyita olw’ebisubi.
OKUTEMA ENSALOSALO
Ensalosalo ziyamba okukwata amazzi mu lusuku, enkuba bw’etonnya amazzi galegama mu nsalosalo zino bw’ekya amazzi gasigala mu ttaka ne kiyamba ebitooke okusigala nga byeyagala n’okutereka amazzi ate zikwata n’ettaka obutakulugukka.
OKUTTIRA
Okuleka ensukusa ennyingi ku kitooke si kirungi kuba zirwanira amazzi n’ekigimusa ate n’ekifo we zikulira waba wafunda ne zitasobola kwegazaanya kugejja migogo ekivaamu ebitooke bikuwa enkota ntono. Kino kitegeeza buli kitooke lekako ebitooke bisatu.
OKUSALIRA
Okusalira tekuyamba kunyiriza lusuku kyokka, wabula kuyamba ekitooke okunywa obulungi amazzi ne gasobola okuyingira mu migogo, wabula kirungi okuggyako ebyayi n’essanja byokka okuziyiza okutambuza obulwadde obukaza ebitooke.
EBIRUNGI MU KULIMA OLUSUKU
Nabaweesi yannyonnyodde nti ekirungi ekisinga ku lusuku kiri nti teruliiko sizoni nga birime birala.
Bw’otandika okutema amatooke ogatema kumpi buli wiiki okutuusa olusuku bwe lukaddiwa ekitali ku birime birala ebirinda sizoni.
Ekirala olusuku lugoba enjala awaka. Olima amatooke n’ekigendererwa ky’okugatunda wabula mu ngeri y’emu era omuntu alina olusuku tayinza kulumbibwa njala anti amatooke gabaawo ate mu bungi.
Tegagwa katale:
Nabaweesi yategeezezza nti amatooke tegagwa katale kuba abantu abasinga bagettanira okugalya mu kyalo ne mu kibuga.
“Nze abaguzi bannoonya, oluusi abamu mbagoba na bugobi,” bwe yagambye.
EBISOOMOOZA
Enkyukakyuka y’embeera y’obudde etutaataaganya newankubadde tugirwanyisa nga tubikka ate n’okutema ensalosalo mu lusuku.
Ebiwuka ebikaza ebitooke nabyo weebiri naye nga tubirwanyisa era nga tumaliriza tubigobye olwo ne tufuna enkota ezeegasa nga tweyambisa obukugu bwe tuggya mu misomo egy’enjawulo.


text:
Emyaka Kikumi ng’Obwakabaka Bufuga!
“Katonda ow’emirembe . . . abawe buli kintu ekirungi okusobola okukola by’ayagala.”—BEB. 13:20, 21.
ENNYIMBA: 136, 14
1. Omulimu gw’okubuulira gwali mukulu kwenkana wa eri Yesu? Nnyonnyola.
YESU yayagalanga nnyo okwogera ku Bwakabaka bwa Katonda. Bwe yali wano ku nsi, Yesu yayogera ku Bwakabaka obwo emirundi mingi okusinga ekintu ekirala kyonna. Mu butuufu, yabwogerako emirundi egisukka mu 100. Tewali kubuusabuusa nti Obwakabaka Yesu yali abutwala nga bukulu nnyo.—Soma Matayo 12:34.
2. Bantu bameka abayinza okuba nga baaliwo nga Yesu awa ekiragiro ekiri mu Matayo 28:19, 20, era lwaki tugamba bwe tutyo?
2 Oluvannyuma lw’okuzuukira, Yesu yasisinkana abantu abasukka mu 500 abaali bajja okufuuka ababuulizi b’Obwakabaka. (1 Kol. 15:6) Kirabika ku olwo lwe yawa ekiragiro eky’okubuulira “abantu b’omu mawanga gonna” ebikwata ku Bwakabaka. Omulimu ogwo tegwandibadde mwangu. * Yesu yagamba nti omulimu ogwo gwandibadde gukolebwa okutuukira ddala “ku mafundikira g’enteekateeka eno ey’ebintu,” era bwe kityo bwe kibadde. Oyinza okuba nga naawe weenyigira mu kutuukirizibwa kw’obunnabbi obwo.—Mat. 28:19, 20.
3. Bintu ki ebisatu ebituyambye okukola obulungi omulimu gwaffe ogw’okubuulira?
3 Oluvannyuma lw’okuwa ekiragiro ekikwata ku kubuulira, Yesu yagamba abagoberezi be nti: “Ndi wamu nammwe.” (Mat. 28:20) Ekyo kiraga nti Yesu yandibadde awa abagoberezi be obulagirizi nga bakola omulimu gw’okubuulira. Era Katonda waffe atuwadde “buli kintu ekirungi” okusobola okutuyamba okutuukiriza obulungi omulimu gw’okubuulira ogukolebwa mu nsi yonna. (Beb. 13:20, 21) Mu kitundu kino, tugenda kwetegerezaayo bisatu ku bintu ebyo: (1) ebintu ebituweereddwa okukozesa, (2) enkola ezitali zimu ze tukozesezza, ne (3) engeri gye tutendekeddwamu. Ka tusooke tulabe ebimu ku bintu bye tukozesezza mu myaka 100 egiyise.
KABAKA AWA ABANTU BE EBINTU EBY’OKUKOZESA
4. Ebintu ebitali bimu bye tukozesezza bituyambye bitya mu mulimu gwaffe ogw’okubuulira?
4 Yesu yageraageranya “ekigambo ky’Obwakabaka” ku nsigo ezisigibwa ku ttaka ery’ebika eby’enjawulo. (Mat. 13:18, 19) Omulimi ayinza okukozesa ebintu eby’enjawulo okuteekateeka ennimiro nga tannasiga nsigo. Mu ngeri y’emu, okumala emyaka mingi, Kabaka waffe atuwadde ebintu ebitali bimu eby’okukozesa okuteekateeka emitima gy’obukadde n’obukadde bw’abantu okusobola okukkiriza amawulire g’Obwakabaka. Ebimu ku bintu ebyo twabikozesa okumala emyaka mitonotono, naye ate ebirala tukyabikozesa n’okutuusa leero. Kyokka, ebintu ebyo byonna bituyambye okulongoosa mu ngeri gye tubuuliramu.
5. Ababuulizi baakozesanga batya kakaadi okwabanga obubaka bwa Bayibuli?
5 Mu 1933, ababuulizi baatandika okukozesa kakaadi akaaliko obubaka bwa Bayibuli. Kakaadi ako kaayamba bangi okutandika okubuulira. Buli luvannyuma lw’ekiseera, baafulumyanga kakaadi akalala nga kaliko obubaka obw’enjawulo. Kakaadi ako kaali kangu okukozesa! Ow’Oluganda Erlenmeyer yalina emyaka nga kkumi bwe yasooka okukozesa kakaadi ako. Yagamba nti: “Twagambanga bugambi omuntu nti, ‘Nkusaba osome obubaka obuli ku kakaadi kano?’ Omuntu bwe yamalanga okusoma kakaadi ako, twamulekeranga eky’okusoma, oluvannyuma ne tweyongerayo.”
6. Kakaadi okwabanga obubaka bwa Bayibuli kaayamba katya ababuulizi?
6 Kakaadi akaabangako obubaka bwa Bayibuli kaayamba ababuulizi mu ngeri nnyingi. Ng’ekyokulabirako, wadde ng’ababuulizi abamu baali baagala nnyo okubuulira, baalina ensonyi era nga tebamanyi kya kwogera. Ate abalala baayogeranga nnyo. Baabuuliranga abantu kumpi buli kimu kye baabanga bamanyi mu ddakiika ntono, naye ng’oluusi tebakozesa magezi! Okuva bwe kiri nti kakaadi ako kaaliko ebigambo bitonotono ebyali bisengekeddwa obulungi, kaayamba ababuulizi okubuulira obulungi.
7. Kusoomooza ki ababuulizi kwe baayolekagana nako nga bakozesa kakaadi?
7 Kyokka waaliwo n’okusoomooza okutali kumu ababuulizi kwe baayolekagananga nakwo nga bakozesa kakaadi. Mwannyinaffe Grace A. Estep yagamba nti: “Oluusi omuntu yabuuzanga nti, ‘Kakaadi kano koogera ku ki? Lwaki tobimbuulira bubuulizi?’” Abantu abamu baabanga tebasobola kusoma bubaka obwabanga ku kakaadi. Ate abalala, okuva bwe kiri nti baali balowooza nti kakaadi baali bakabaweeredde ddala, bwe baakakwatanga, nga bayingira mu nnyumba zaabwe nga baggalawo oluggi. Omuntu bwe yabanga tayagala bubaka bwaffe, yakwatanga kakaadi ako n’akayuzaayuza. Wadde kyali kityo, kakaadi ako kaayamba ababuulizi okuyiga okutuukirira abantu n’okubamanyisa nti baali babuulizi b’Obwakabaka.
8. Ababuulizi baakozesanga batya gramufomu? (Laba ekifaananyi ku lupapula 26.)
8 Ekintu ekirala ababuulizi kye baakozesa mu myaka gya 1930 okutuukira ddala awo nga ku ntandikwa y’emyaka gya 1940 ye gramufomu, era ab’oluganda abamu baagiyitanga Alooni okuva bwe kiri nti kumpi ye yakolanga ogw’okwogera. (Soma Okuva 4:14-16.) Omuntu bwe yakkirizanga okuwuliriza, omubuulizi yamuteerangako ejjinja okwabanga emboozi eyeesigamiziddwa ku Bayibuli okumala eddakiika nnya n’ekitundu, era oluvannyuma yamulekeranga eky’okusoma. Oluusi ab’omu maka bonna baakuŋŋaananga wamu ne bawuliriza emboozi eyo! Mu 1934 Watch Tower Society yatandika okukola gramufomu ez’okukozesa, naddala mu mulimu gw’okubuulira. Ekiseera bwe kyagenda kiyitawo, emboozi ezaali zikwatiddwa ku mayinja zaawerera ddala 92.
9. Gramufomu yayamba etya ababuulizi?
9 Oluvannyuma lw’okuwuliriza emu ku mboozi ezo, omusajja omu ayitibwa Hillary Goslin yasaba omubuulizi amwazike gramufomu okumala wiiki emu asobole okuyamba baliraanwa be okumanya ebikwata ku Bwakabaka. Omubuulizi yagenda okuddayo yasanga abantu bangi abaagala okuyiga ebisingawo nga bamulinze. Ekiseera bwe kyagenda kiyitawo, bangi ku bantu abo beewaayo eri Yakuwa, era bawala ba Hillary ababiri baagenda ne mu Ssomero lya Gireyaadi, oluvannyuma ne basindikibwa okuweereza mu nsi endala. Okufaananako kakaadi akaaliko obubaka bwa Bayibuli, gramufomu nayo yayamba bangi okutandika okubuulira. Naye ekiseera kyali kigenda kutuuka, Kabaka ayigirize abantu be okubuulira ng’ayitira mu Ssomero ly’Omulimu gwa Katonda.
ABABUULIZI BAKOZESA ENKOLA EZ’ENJAWULO
10, 11. Empapula z’amawulire ne leediyo byakozesebwa bitya mu mulimu gw’okubuulira, era lwaki enkola ezo zaali nnungi?
10 Nga bagoberera obulagirizi bwa Kabaka waabwe, abantu ba Katonda bakozesezza enkola ez’enjawulo okutuusa amawulire amalungi ku bantu bangi nga bwe kisoboka. Ekyo kyali kikulu nnyo, naddala mu kiseera ‘abakozi we baabeerera abatono.’ (Soma Matayo 9:37.) Ku ntandikwa y’ekyasa ekya 20, empapula z’amawulire zaakozesebwa okutuusa amawulire amalungi mu bitundu abaweereza ba Yakuwa gye baali abatono ennyo. Buli wiiki, Ow’oluganda Charles Taze Russell yaweerezanga emboozi ze ezeesigamiziddwa ku Bayibuli eri abakuŋŋaanya b’amawulire. Oluvannyuma abakuŋŋaanya b’amawulire baaziweerezanga ebitongole ebikuba empapula z’amawulire mu Amerika, mu Canada, ne mu Bulaaya. Kigambibwa nti omwaka gwa 1913 we gwatuukira, emboozi z’Ow’oluganda Russell zaali zisomebwa abantu nga 15,000,000 okuyitira mu mpapula z’amawulire 2,000!
11 Oluvannyuma lw’okufa kw’Ow’oluganda Russell, ababuulizi baatandika okukozesa enkola endala okutuusa amawulire amalungi ku bantu. Nga Apuli 16, 1922, Ow’oluganda Joseph F. Rutherford yawa emu ku mboozi ze ezaasookera ddala ddala ku mukutu gwa leediyo ogumu era abantu nga 50,000 be baamuwuliriza. Oluvannyuma, nga Febwali 24, 1924, ekibiina kya Yakuwa kyaggulawo leediyo eyitibwa WBBR. Ng’eyogera ku nkola eyo ey’okutuusa amawulire amalungi ku bantu, Watch Tower eya Ddesemba 1, 1924, yagamba nti: “Mu nkola zonna ezaakakozesebwa okubunyisa amawulire amalungi, leediyo ye nkola esingayo obulungi era tetwala ssente nnyingi.” Okufaananako empapula z’amawulire, leediyo yayamba nnyo mu kutuusa amawulire amalungi ku bantu ne mu bitundu omwali ababuulizi abatono.
12. (a) Ngeri ki ey’okubuulira mu bifo ebya lukale gy’osinga okunyumirwa? (b) Kiki ekiyinza okutuyamba obutatya kwenyigira mu nkola ez’okubuulira mu bifo ebya lukale?
12 Leero essira lisiddwa nnyo ku kubuulira mu bifo ebya lukale: ku siteegi za bbaasi, awasimba eggaali z’omukka, awasimba ebidduka, mu bibangirizi ebya lukale, ne mu butale. Bwe kiba nti otya okwenyigira mu emu ku ngeri ezo ez’okubuulira, saba Yakuwa akuyambe era fumiitiriza ku bigambo by’Ow’oluganda Angelo Manera, amaze ebbanga eddene ng’aweereza ng’omulabirizi akyalira ebibiina. Yagamba nti: “Buli ngeri empya ey’okubuulira gye twagambibwanga okukozesa twagitwala ng’engeri endala ey’okuweerezaamu Yakuwa, ey’okukyoleka nti tuli beesigwa gy’ali, n’okukiraga nti tuli beetegefu okumuweereza mu ngeri yonna gy’ayagala tumuweerezeemu.” Okwenyigira mu ngeri empya ez’okubuulira, oboolyawo ezo ezitatwanguyira kwenyigiramu, kituyamba okunyweza okukkiriza kwaffe n’okweyongera okukula mu by’omwoyo.—Soma 2 Abakkolinso 12:9, 10.
13. Omukutu gwaffe ogwa jw.org guyambye gutya abantu, era birungi ki by’ofunye mu kulagirira abantu okugenda ku mukutu gwaffe ogwo?
13 Leero ababuulizi bangi bafubye okuyamba abantu okugenda ku mukutu gwaffe ogwa Intaneeti oguyitibwa, jw.org, kwe basobola okusomera n’okuwanula ebitabo byaffe mu nnimi ezisukka mu 700. Abantu abasukka mu kakadde kamu n’ekitundu be bagenda ku mukutu gwaffe buli lunaku. Nga leediyo bwe yakola, omukutu gwaffe ogwa Intaneeti guyambye abantu bangi okuwulira amawulire amalungi, nga mw’otwalidde n’abo abali mu bitundu ebyesudde.
OKUTENDEKA ABABUULIZI B’AMAWULIRE AMALUNGI
14. Kutendekebwa ki ababuulizi b’Obwakabaka kwe baali beetaaga, era ssomero ki eribayambye okufuuka abayigiriza abalungi?
14 Tumaze okulaba ebintu eby’enjawulo n’enkola ez’enjawulo bye tukozesezza mu kubuulira amawulire amalungi. Naye ate tutendekeddwa tutya? Watya singa omuntu yawakanyanga obubaka bwe yabanga awulidde ku gramufomu oba singa yayagalanga okumanya ebisingawo oluvannyuma lw’okusoma ebyo ebyabanga ku kakaadi. Ababuulizi baali beetaaga okumanya engeri y’okuddamu abo ababawakanya n’okuyamba abo abaabanga baagala okumanya ebisingawo. Yakuwa ng’akozesa omwoyo gwe omutukuvu yayamba Ow’oluganda Nathan H. Knorr okukiraba nti kyali kyetaagisa okutendeka ababuulizi okukozesa ekirabo kyabwe eky’okwogera nga babuulira. Kiki ekyakolebwa? Essomero ly’Omulimu gwa Katonda lyatandikibwawo mu bibiina mu 1943. Essomero eryo lituyambye okufuuka abayigiriza abalungi.
15. (a) Kusoomooza ki abamu kwe baayitamu nga bawa emboozi mu Ssomero ly’Omulimu gwa Katonda? (b) Ekisuubizo kya Katonda ekiri mu Zabbuli 32:8 kituukiridde kitya mu bulamu bwo?
15 Ababuulizi abamu kyabatwalira ebbanga nga tebannamanyiira kwogerera mu maaso g’abantu. Ow’oluganda Julio S. Ramu ajjukira ebyo ebyaliwo bwe yali awa emboozi ye eyasooka mu 1944. Emboozi eyo yali ekwata ku ki? Yali ekwata ku Dowegi, omusajja ayogerwako mu nnyiriri za Bayibuli ttaano zokka! Julio yagamba nti: “Nnatandika okukankana amagulu n’emikono, era amannyo gange ne gakubagana.” Emboozi ye yonna yalina okugizimbira ku byawandiikibwa bitaano byokka. Agamba nti: “Emboozi yange nnagiweera mu ddakiika ssatu. Ogwo gwe mulundi gwe nnasooka okuyimirira ku kituuti okwogera eri abantu, naye saalekulira.” Abaana abato nabo baawanga emboozi mu ssomero, naye oluusi tekyabanguyiranga kugiwa mu maaso g’ekibiina. Angelo Manera, eyayogeddwako waggulu, ajjukira ekyo ekyaliwo ng’omwana omu omuto awa emboozi ye eyasooka. Agamba nti: “Yatya nnyo ne kiba nti olw’atandika okuwa emboozi ye, yatandikirawo okukaaba. Naye olw’okuba yali mumalirivu okugiwa, yakaaba nga bw’agiwa okutuukira ddala bwe yagimaliriza.” Kyandiba nti otya okubaako ky’oddamu mu nkuŋŋaana oba okwenyigira mu nkuŋŋaana mu ngeri endala yonna olw’okuba olina ensonyi oba olw’okuba waliwo ekintu ky’owulira nti tosobola kukola bulungi? Saba Yakuwa akuyambe okuvvuunuka okutya. Yakuwa ajja kukuyamba nga bwe yayamba abo abeenyigira mu Ssomero ly’Omulimu gwa Katonda mu biseera by’edda.—Soma Zabbuli 32:8.
16. (a) Essomero lya Gireyaadi lyalina kigendererwa ki edda? (b) Okuva mu 2011 Essomero lya Gireyaadi libadde na kigendererwa ki?
16 Ng’oggyeeko Essomero ly’Omulimu gwa Katonda, waliwo engeri endala abantu ba Yakuwa gye batendekebwamu. Abaminsani batendekebwa mu Ssomero lya Gireyaadi. Okusinziira ku omu ku abo abasomesa mu ssomero eryo, ekimu ku bigendererwa by’essomero eryo kwe “kuleetera abayizi okwongera okwagala omulimu gw’okubuulira.” Essomero lya Gireyaadi lyatandikibwawo mu 1943, era okuva olwo abayizi abasukka mu 8,500 be batendekeddwa. Abaminsani abatendekeddwa mu Gireyaadi baweereza mu nsi nga 170. Okuva mu 2011, abo abayitibwa okugenda mu Ssomero lya Gireyaadi balina okuba nga bali mu buweereza obw’ekiseera kyonna obw’enjawulo: bapayoniya ab’enjawulo, abalabirizi abakyalira ebibiina, Ababeseri, oba abaminsani abatagendangako mu ssomero eryo.
17. Miganyulo ki egivudde mu Ssomero lya Gireyaadi?
17 Miganyulo ki egivudde mu ssomero eryo? Lowooza ku kyokulabirako kino. Mu Agusito 1949, ababuulizi abaali mu Japan baali tebawera na kkumi. Omwaka ogwo we gwaggwerako, mu Japan mwalimu abaminsani 13 abaatendekebwa mu Ssomero lya Gireyaadi. Leero mu Japan mulimu ababuulizi nga 216,000, era ababuulizi nga 42 ku buli kikumi mu nsi eyo baweereza nga bapayoniya aba bulijjo!
18. Agamu ku masomero agatendeka Abajulirwa ba Yakuwa era agabayamba okwongera okunywera mu by’omwoyo ge galiwa?
18 Amasomero amalala, gamba ng’Essomero ly’Obuweereza bw’Obwakabaka, Essomero lya Bapayoniya, Essomero ly’Ababuulizi b’Obwakabaka, Essomero ly’Abalabirizi Abakyalira Ebibiina ne Bakyala Baabwe, n’Essomero ly’Abo Abali ku Bukiiko bw’Amatabi ne Bakyala Baabwe, gakoze kinene nnyo mu kutendeka abantu ba Yakuwa n’okubayamba okwongera okunywera mu by’omwoyo. Tewali kubuusabuusa nti Kabaka yeeyongera okutendeka abantu be!
19. Kiki Ow’oluganda Charles Taze Russell kye yayogera ku mulimu gw’okubuulira, era ebigambo bye bituukiridde bitya?
19 Kati wayise emyaka egisukka mu 100 bukya Obwakabaka bwa Katonda buteekebwawo. Kabaka waffe, Yesu Kristo, akyeyongera okututendeka. Bwe yali anaatera okufa mu 1916, Ow’oluganda Charles Taze Russell yakiraga nti omulimu gw’okubuulira gwali gujja kweyongera okugaziwa. Yagamba omu ku abo abaatambulanga naye nti: “Omulimu gukulaakulana ku sipiidi ya waggulu nnyo, era gujja kweyongera okukulaakulana kubanga omulimu ogw’okubuulira ‘enjiri y’obwakabaka’ mu nsi yonna gukyali munene.’” (Faith on the March, ekyawandiikibwa A. H. Macmillan, lup. 69) Ebigambo ebyo bituukiridde! Nga tuli basanyufu nnyo okuba nti Katonda ow’emirembe akyeyongera okutuwa byonna bye twetaaga okusobola okutuukiriza omulimu ogusingayo obulungi! Mu butuufu, Katonda atuwa “buli kintu ekirungi” okutuyamba okukola by’ayagala!
^ lup. 2 Kya lwatu nti bangi ku abo abaaliwo ku olwo baafuuka Abakristaayo. Mu bbaluwa ye eri Abakkolinso, Pawulo yabayita “ab’oluganda abasukka mu bikumi bitaano.” Yagattako nti: “Abasinga obungi bakyaliwo naye abamu beebaka mu kufa.” Kirabika nti Pawulo n’Abakristaayo abalala abaaliwo mu kyasa ekyasooka baali bamanyi bangi ku abo abaaliwo nga Yesu awa ekiragiro ekyo.


text:
Essuula 1
1 Pawulo omutume (ataava mu bantu newakubadde okuyita eri omuntu, wabula eri Yesu Kristo ne Katonda Kitaffe, eyamuzuukiza mu bafu),
2 n'ab'oluganda bonna abali nange tubawandiikidde ekkanisa ez'e Ggalatiya:
3 ekisa kibenga gye muli n'emirembe ebiva eri Katonda Kitaffe, ne Mukama waffe Yesu Kristo,
4 eyeewaayo olw'ebibi byaffe, alyoke atuggye mu mirembe gino egiriwo emibi nga bwe yayagala Katonda era Kitaffe:
5 aweebwenga ekitiibwa emirembe n'emirembe. Amiina.
6 Nneewuunya kubanga musenguka mangu bwe muti eyabayita mu kisa kya Kristo okugenda eri enjiri efaanana obulala;
7 si ndala, wabula abantu ababateganya, abaagala okukyusiza ddala enjiri ya Kristo.
8 Naye oba nga ffe oba malayika ava mu ggulu bw'abuuliranga enjiri wabula nga bwe twababuulira, akolimirwenga.
9 Nga bwe twasooka okwogera, bwe ntyo bwe njogera kaakano nate nti Omuntu bw'ababuuliranga enjiri wabula nga bwe mwaweebwa, akolimirwenga.
10 Kubanga kaakano mpembera bantu nantiki Katonda? Nantiki nsala amagezi okusiimibwa abantu? Singa nnali nga nkyasiimibwa abantu, ssandibadde muddu wa Kristo.
11 Kubanga mbategeeza, ab'oluganda, nti enjiri eyabuulirwa nze si ya buntu:
12 kubanga nange ssaagiweebwa muntu so siyigirizibwanga, wabula mu kubikkulirwa kwa Yesu Kristo.
13 Kubanga mwawulira bwe nnabanga edda mu mpisa z'Ekiyudaaya, nga nnayigganyanga ekkanisa ya Katonda awatali kigera ne nginyaga,
14 ne mpitirizanga mu mpisa z'Ekiyudaaya okusinga bangi bwe twakula mu ggwanga lyaffe, nga mbakiranga okubeera n'obuggya obungi ennyo mu mpisa ze nnaweebwa bajjajjange.
15 Naye Katonda bwe yasiima, eyanjawula okuva mu lubuto lwa mmange, n'ampita olw'ekisa kye,
16 okubikkulira Omwana we mu nze, ndyoke mmubuulirenga mu b'amawanga; amangu ago ssaateesa na mubiri wadde na musaayi:
17 so ssaayambuka Yerusaalemi eri abo abansooka okubeera abatume: naye nagenda mu Buwalabu, ne nkomawo nate mu Ddamasiko.
18 Awo bwe waayitawo emyaka esatu ne nnyambuka e Yerusaalemi okulaba Keefa, ne mmalayo gy'ali ennaku kkumi na ttaano.
19 Naye ssaalaba mulala ku batume wabula Yakobo muganda wa Mukama waffe.
20 Kale, bye mpandiika, laba, mu maaso ga Katonda ssirimba.
21 Awo ne ŋŋenda mu njuyi ez'e Busuuli ne Kirukiya.
22 Ne mba nga sinnaba kutegeerebwa mu maaso g'ekkanisa ez'e Buyudaaya eziri mu Kristo:
23 naye ne bawuliranga buwulizi nti Eyatuyigganyanga edda kaakano abuulira okukkiriza kwe yanyaganga edda.
24 ne bagulumiza Katonda ku lwange.


text:
Buli yenna asoma ebyaafaayo by’obusiraamu ebyawandiibwa ebyaaliwo mubiseera biri ebyaasooka nga Nnabbi (s.a.a.w) yakatumwa asanga nti kyali kimanyiddwa era nga ne ba “Swahaba “(Abagoberezi ba NNABBI baali babayita erinya eryo (Shia) era nga kyaava na kululimi lwa NNABBI, (s.a.a.w) yeyalituuma abamu kuba swahaaba be mu hadith nyingi okuva ku NNABBI (s.a.a.w.) era nga kitegeeza amakulu gali agoogedwako waggulu.
Bangi mu boogezi ba “Hadith entuufu eranga z’esigami -zibwa n’okwensembesebwa aboogezi ba “Hadith “abakulu boogera “Hadith “nga bakakasa obutuufu bwa “Shia “nga bwetujja okubwoogera ko jebujja katono.
Ensonga etukakasa nti obushia (Mu makulu ge twoogeddeko) bwatandika kumulembe nga NNABBI (s.a.a.w) waali, era yye Nnabbi yee yatandikawo enjogera eyo mubusiraamu. Tekiri nga abantu aba’madh-heb amalala nga bwebalowooza nti kyatandika mukiseera nga NNABBI (s.a.a.w) amaze okuva mu bulamu nti era enjigiriza eno eya “Shia “teyaliiwo mukeseera ky’omubaka ! era enzikiriza ya “Shia “yabalukawo kuva mubufuzi bwa’abakulembeze mu biseera by’abafuzi b’olulyo lwa Abass oba batabani ba Abbass (Abbasite).
Bwekiba bweekityo nga bwekiri nti enjogera eyo yaliiwo kumulembe gwaNNABBI (s.a.a.w) kiba kituufu era geemazima nti “Shia “madh-hab “Gaabantu ba nyumba ya NNABBI (s.a.a.w) era geegaasookawo nga amadh-ab Amalala gonna tegannaba kutondebwawo nga era kiri nti abantu b’enyumba ya NNABBI (s.a.a.w) bee basaana okugobererwa olwoobubaka bwakkira munju yaabwe era nga amazima n’obutuufu bidda jebali kulwekyo NNABBI (s.a.a.w) kyeyabayigiraza (Amazima geematufu okugobererwa).


text:
Mazima entaana ezigulumizibwa, neziweebwa ekitiibwa – okusingiraddala abasiramu – mubiseera ebisinga obungi zentaana zab’asituzi b’obubaka bweddini abo abaatukiriza ebyo ebyabaweebwa kuno kunsi.
Abantu abo batekululwaamu emirundi esatu:
1- BaNabbi n’abakulembeze beddiini abo abaasitula obubaka bweggulu, nebeewaayo bbo byenyini, nebawaayo emmaali yaabwe, nabuli kyonna kyebaali basinga okwagala, nebaguminkiriza Mubuzibu nemumitawaana olwokwaagala okulungamya abantu.
2- Abamanyi nabo abaalowolereza eddiini butya bwesaana okutambula. Abo abaali nga ettaala eryeyokya lyokka olwokumulisa abalala. Abaawangala munsi nga tebalina kantu konna muyo okujjako okukolerera obusiramu nokuyigiriza abantu ebikwaata kumutonzi waabwe n’ebikwaata kunsi nekubitonde, nebirala bingi.
3- Abewaayo nebalwaanirira abantu okubajja mubulyaazamaanyi nobutabajjaako bintu byaabwe. Abo abaalwaanyisa obulyazamanyi nobulumbaganyi era nebalwanirira ekitiibwa ky’omuntu era nebayuwa omusaayigwaabwe olw’okuyimirizaawo amazima n’obwenkanya kubanga tekisoboka kujjawo nkola nkyaamu eyabalyazamaanyi okujjako ejjibwaawo nakuyiwa musaayi ogwabalwaanyi abaagala enkola yobusiramu.
Mazima abantu balambula entaana zabantu abo, nebakulukusa amaziga gaabwe, nebajjukira obuzira bwaabwe nokwewaayo kwaabwe nebasomera emitima gyaabwe Aya zaQur’an nga kirabo gyebali.
Mazima okulambula ebifo eby’abantu abo byebaziikibwaamu, kiringa kwebaza nakubawa kitiibwa olwokwewaayo kwaabwe, nokulangirira eri omulembe oguba guliwo nti eyo yempeera ey’abantu abakwaata ekkubo eddungi, ery’amazima nory’obulungamu, nokutaasa enzikiriza.
Mazima empeera yaabwe, kwekubajjukira okwolubeerera, nokuboogerako obulungi awamu nokubeera nga ekiseera kiwanvu ekiyiseewo oluvanyuma olw’okufa kwaabwe.
Nolwekyo, okusinziira kunsonga ezo, tuba tutegeera obukulu bw’okujjukira abantu abo abebitiibwa okwaabuli kiseera nokukuuma obuwufu bwaabwe nokujukira amazaalibwa gaabwe n’okufa kwaabwe n’okubamanyisa eri abantu nokubategeeza ensonga kwebaasinziira okwewaayo nokwewala buli kyonna ekiyinza okulinyirira ekitiibwa kyaabwe kubanga okugulumiza entaana zaabwe, kiraga kugulumiza nkola yaabwe nanzikiriza zabwe, era nga bwekiri nti okukakkanya entaana z’abwe kiraga kukakkanya nkola yaabwe nakitiibwa kyaabwe.
Munnaku zino, omuntu bwayingira muBaqi-e okulambula entaana zab’olulyo lwaNabbi (s.a.w) nentaana zabakulembeze bobusiram nabakuumi baabwo nentaana zaba swahaba, alaba entaana ezo nga ziri mumbeera eyawansi enyo enyoomebwa, eyewuunyisa olwobukuusiivu bw’emitima gyabawahaab abeyita nti bataasa babusiram era bakuumi baabwo kubanga ebiseera ebimu bwebabeera kubituuti, bogera ebirungi kubaswahaaba naye ate ebiseera ebimu baweebuula entaana zaabwe nebataziwa kitiibwa wadde okuzirongoosa nga zononese.
Naye ebigambo “Shirik” ne “Mushirik” byebyokka byebakasuukirira nabyo baHajji nabalambuzi kubanga bagulumiza abakulumbeze beddini nebawa abaagalwa bakatonda ekitiibwa, gy’obera nti abawahaabi balina ensaalwa n’obusungu kubaagalwa bakatonda nabakulembeze beddiiniye.
Kati ekiseera kino katwogere kukulambula entaana yaNabbi (s.a.w) nga twesembesa ebiraga obutuufu bwensonga eyo.
Tugenda kuleeta ezimu ku Aya zaQur’an ne hadith ezikoowoola abantu okulambula entaana yaNabbi (s.a.w). Nolwekyo, tusaba omusomi abeera nga yeyongera okwetegereza.
Mazima Qur’an eyekittibwa eragira abakozi bebyonoono okugenda eri Nabbi (s.a.w) babeere nga bamusaba abasabire katonda okubasonyiwa kubanga okusaba kwaNabbi kwanukulwa mubo.
Katonda agamba:
“Singa ekiseera kyeberyazamanyirizaamu emitima gyaabwe, baakujjira nebasaba katonda okubasonyiwa, n’omubaka naye nabasabira okubasonyiwa, baalisanze katonda nga musonyiyi era nga musaasizi”([1])
Singa Aya eyo, yeyokka ebaddewo gyetusobola okwesembesa mukifo ekyo, twalibadde tugamba nti eyogera kuNabbi (s.a.w) mubiseerabye byabulamu byokka byeyamala nga alimubantu, naye okusinziira kumakulu agalimu, tulaba nga teyeyawulidde bulamu bwansi bwokka okusinziira kubino ebijja:
(i) Mazima Qur’an eyekitiibwa, eyogera butereevu nti BaNabbi n’abaagalwa bakatonda, n’abalala, balina obulamu oluvanyuma lw’okufa, era eb’ogerako nti balaba era bawulira. Eyo gyebabeera. Mopzi, tujja kweyongera okwogera ku Aya ezikwaata kunsonga eyo bwetunaaba tutuuse kukwogera butya bwetusobola okuyitira mumitima emitukuvu.
(ii) Hadith ezekitiibwa zitubuulira butereevu nti Bamalayika batuusa salam zaffe eri omubaka wenkomerero (s.a.w) nga bwekiri mubitabo “Aswihaah”: “Mazima omubaka wakatonda yagamba nti: teri muntu yenna ankubira Salamu okujjako nga katonda anzizaamu omutima gwange nemmala okudda mumuntu oyo salamu ye”([2]).
Era Nabbi (s.a.w) yagamba: “Munsaalireko, kubanga, mazima okunsaalirako kwamwe kuntukako okuva wonna wemuba mubadde”.([3])
(iii) Mazima abasiramu – okuva ebiseera ebyo – baafuna amakulu nga gabuna era nga tegakoma kukufa kwaNabbi (s.a.w). Era n’abawarabu abomubyaalo baali bajjanga eri Qabri yaNabbi (s.a.w) nebagirambula, nebasomerawo Aya zaQur’an era nebamusaba abasabire katonda okubasonyiwa.
Mazima Taqiyyu Ddini Assabake, mukitabo, “Shifa-u Siqaam” ne Sahamuhoode mukitabo “Wafa-ul wafa”, baayogera ebyokulabirako ebiraga nti abasiram baalambulanga entaana yaNabbi, nokusomerawo Aya zaQur’an.
Bino byebimu kubyokulabirako:
Yagamba Sufiyaan bn Ambar, okuva ku Al-Atabe – bombi baali mubagobeerzi ba Shafi-e era nga basomesa: Nali ntudde awali entaana y’omubaka wakatonda (s.a.w), omusajja munamalungu najja, n’agamba:
“Emirembe gyibeere gy’oli, owange ggwe omubaka wakatonda, nawulira katonda nga agamba: “Singa ekiseera kyeberya-zamanyikrizaamu emitima gyaabwe, baakujjira nebasaba katonda okubasonyiwa, nomubaka naye nabasabira okubasonyiwa, baalisanze katonda nga musonyiyi era nga musaasizi”, mazima nzize gyoli nga nkusaba onsabire okunsonyiwa ebyonoono byange, era nga nkusaba ompolereze eri omulezi wange.”
Oluvanyuma, yakaaba, n’agamba:
“Owange ggwe nanyini magumba agaaziikibwa muttaka
Ettaaka nebiryetolodde byafuna okwesiima okuva mukawoowo kamagumba.
Omutima gwange nguwaayo eri entaana gyeweebaseemu.
Mulimu ensa era mulimu okuwa n’okugaba.”
Oluvanyuma naasaba okumusonyiwa, n’aagenda.([4])
Era agamba Abu Sa-eed Assam-ani okuva ku Imam Ali bn Abi Talib (a.s) nti waaliwo omunamalungu eyajja oluvanyuma lwennaku ssatu okuva kukuziikibwa kwaNabbi (s.a.w), neyekasuka kuntaana yaNabbi(s.a.w), neyeteekako ettaka kumutweege, n’agamba:
“Owange ggwe omubaka wakatonda, wayogera, netuwulira ebigambobyo byewagamba, wawulira okuva kukatonda, naffe netuwulira okuva kuggwe. Nemw’ebyo byeyakussaako: “Singa ekiseera kyeberyazamanyirizaamu emitima gyaabwe, baakujjira nebasaba katonda okubasonyiwa, n’omubaka naye n’abasabira okubasonyiwa, baalisanze katonda nga musonyiyi era nga masaasizi”. Mazima nze neryazamaanya omutima gwange, naye nzize gyooli onsabire omulezi wange ansonyiwe”.([5])
Mazima ebyo byonna biraga nti ekifo ekyawaggulu katonda kyeyawa omwagalwaawe Muhamad (s.a.w) tekyeyawulidde mubula-mubwe mwokka. Wabula ekifookye ekyawaggulu kimusigalako okutuusa n’oluvanyuma lwokufaakwe.
Nemukutwaliza awamu, abasiram bakitwaala nga Aya zonna ezakka kuNabbi nga zimugulumiza era nga zimuwa ekitiibwa, zibuna obulamubwe noluvanyuma lwokufaakwe.
Mazima byajja mubyafaayo, Imam Hassan bn Ali (a.s) bweyamala okufa, baaleeta omulambogwe omutukuvu eri omuzikiti gwaNabbi (s.a.w), ba banu Umayya baalowooza nti ba Banu Hashim baagala kuziika Imam okuliraana Jajjaawe. Kale nebasiikuula fitina era nebakuba embekuulo. Ekiseera ekyo, Imam Hussain (a.s) yasoma Aya yakatonda (s.w) egamba: “Abange mmwe abakkiriza, temusitula maloboozi gamwe waggulu w’maboloozi gaNabbi”.
Era ekiseera ekyo, tewaali muntu yenna yamuddamu – nga ate nebabani Umayya boona baaliwo – nti oba Aya eyo yeyawulidde mubulamu bwaNabbi bwokka.
Era nolwaleero, osanga abawahaab nga bawwandiika Aya eyo nebagiteeka kukisenge ekitunulidde entaana yaNabbi (s.a.w) nga kyebategeezaamu kwekugaana abantu okusitula amaloboozi gaabwe mukifo ekyo.
Kale okusinziira kw’ebyo byonna, tuba tukifuna bulungi nnyo nti kisaana abasiramu okuyimirira awali entaana yaNabbi (s.a.w) bamusabe abasabire katonda okubasonyiwa.
Era teri kigendererwa kirala mukulambula ntaana yaNabbi (s.a.w) okujjako ekyo ekiri mu Aya eyo nemu Aya endala ezigifaanaana.
Mpozi. Aya eyo tusobola okugifunamu ebintu biriri:
1- Omuntu asobola okuyimirira awali entaana YaNabbi(s.a.w) abeere nga amusaba amusabire katonda okumusonyiwa, nga bwetugenda okukyoogerako mumaaso – Inshallah.
2- Mazima Aya eyo ewa obujulizi kukukkiriza okulambula entaana YaNabbi (s.a.w) kubanga okulambula tekukakata okujjako nga omulambuzi amaze okutuuka awali oyo gwagenze okulambula. Kale, bwekibeera nga okuyimirira awali entaana yaNabbi (s.a.w) nokumusaba atusabire katonda okutusonyiwa kikkirizibwa, tuba tufunamu ensonga bbiri:
1- Tuba tumusabye okutusabira katonda okutusonyiwa.
2- Tuba tutuuse waali era netwogera gyaali, nga okulambula bwekufaanana.
Mazima okwegatta kwabasiramu kunsonga munsonga z’obusiramu mumirembe emyawukamu, kabeera akabonero akanjulukufu akalaga obutuufu bwensonga eyo nobunyweevu bwayo. Nokulambula entaana yaNabbi (s.a.w) eri emu kunsonga ezo. Amazima gayinza okweyoleka okusingako awo singa tuba tutunuddeko mubitabo bya hadith, Figh, Akhilaq n’ebya Tarekh, nokusingiraddala “Manaaskul Hajj” mubyo.
Mazima omugenzi Al-Allama Al-Amiine yayogera kubulungi bwokulambula entaana yaNabbi (s.a.w) okuva mubitabo amakumi ana mubibiri. Yayogera mukitabokye “Algadiir – Juzu 5, pg. 106 – 129 – ebikwata kunsonga eyo. Nebitabo ebirala byetwesigamirako kunsonga eyo, mulimu bino:
(i) “Shifa-u Ssiqam fi ziyarat khairil Anaam” kyawandiikibwa:
Taqiyyu Ddin Assabake Ashafi-e, yafa mumwaaka 706H. Yayogera mukitabo ekyo ebigambo ebyabamanyi bingi obunyweevu bwokulambula entaana yaNabbi (s.a.w).
(ii) “Wafa-ul wafa” ekya Ssamuhood, yafa mumwaaka 911 H. Era naye yateekamu ebigambo ebyabamanyi bingi ebikwaata kubulungi bwokulambula.
(iii) “Alfigh alal Madhahibil Aruba” – kirimu endowooza zabamanyi abamadhihab ana enjatiikirivu eri abasunni. Bagamba: “Okulambula entaana ya Nabbi gwemulimo ogusinga emirimo gyasunna obulungi okusinzira ku hadith ezirimu”.
Kati katuleeteyo kuzimu ku hadith ezikwata kukulambula entaana yaNabbi (s.a.w) okuva kuboogezi baazo.
Mazima Hadith ezekitiibwa – ezayogerwa n’abogezi ba hadith mubasunni nga zikwata kukulambala omubaka owekitiibwa (s.a.w) – mpitirivu era kumpi tekyetagisa kunonyereza nsibuko yaazo n’abo abaazogera. Mazima zawandikibwa mubitabo byabasiramu bonna okutwaaliza awamu, naye nga zonna ziraga nti okulambula entaana ya Nabbi (s.a.w) kwaali mumirimo emirungi, eminyweevu gyebali.
Olwobungi bwahadith ezoogera kunsonga eyo, tetujja kuzimalayo, wabula kijja kutumala okwoogerako entono muzo:
1- Hadith eva ku Abdullah bn Umar: mazima omubaka wakatonda (s.a.w) yagamba: “omuntu bwalambula entaana yange, okuwolereza kwange kumukakatako”.
Hadith eyo esangibwa mukitabo “Alfigh alal Madhahibi aruba” mujuzu esooka, olupapula 590. Era abamanyi abamadhihab ago, baawa endowooza zaabwe okusinziira kuhadith eyo. Okumanya ebisingawo, oyinza okugenda mukitabo “wafa-ul wafa” juzu 4, olupapula 1336.
Mubutuufu, hadith eyayogerwa okuva wakati mukyaasa ekyokubiri okuva mumasenguka okutuusa olwaleero, tetuyinza kugamba nti oba njingirire teriiko nsibuko.
Sheikh Tagiyyu Ddini ssabake yanoonyereza ku Hadith eyo, ensibuko yaayo, n’abogezi baayo mukitabokye “Shifa-u Ssiqam”, n’akakasa obutuufu bwaayo – pg. 3. 11.
2- Yagamba omubaka wakatonda (s.a.w): “Omuntu yenna bwajja okunambula (nga kyekimuleese), kiba kinkakatako okubeera omuwolerezaawe kulunaku olwenkomerero”. Mazima bahafidh n’abogezi bahadith kumi namukaaga abaayogera hadith eyo mubitabo byaabwe era ne tagiyyu ddini naye yajoogera mukitabokye kyetwayogeddeko emabega, era nga bwesangibwa mukitabo kyassamuhoodi – wafa-ul wafa: Juzu 4, pg. 1340.
3- Yagamba omubaka wakatonda (s.a.w): “Omuntu bwalambula enyumba yakatonda, natannambula, aba ankyaaye”.
Bama Sheikhe abakulu nabakwaasi bahadith mwenda abaajogera.
4- Yagamba omubaka wakatonda (s.a.w): “Omuntu bwakola Hijja n’alambula entaana yange, oluvanyuma lwokufa kwange, abeera nga annambudde mubulamu bwange”.
Mazima aboogezi bahadith abaatikirivu amakumi abiri mubataano abaayogera hadith eyo mubitabo byaabwe. Taqiyyu Ddini ssabake yayogera kunsibuko ya hadith eyo mukitabokye nga ssamuhoodi naye bweyajogerako mukitabokye, Juzu 4, pg. 140.
5- Yagamba omubaka wakatonda (s.a.w) “Omuntu bwalambula entaana yange (oba: bwanambula) mbeeraa muwolerezaawe”.
Bamuhaddith nebahafidh kumi nabasatu abayogera hadith eyo era ssamuhoodi yaboogera mukitabokye: Juzu 4, pg. 1347.
6- Yagamba omubaka wakatonda (s.a.w): “Omuntu bwanambula, oluvanyuma lwokufa kwange, abeera nga anambudde mubulamu bwange”.
Ezo zezimu kuhadith zetuleese nga ekyokulabirako okuva muhadith enyingi ezaava kuNabbi (s.a.w) ezikoowoola abantu okugenda okulambula entaana yaNabbi (s.a.w).
Mazima omugenzi Shaikh Al-Amiine – mukitabo Algadiir- yabala hadith 22 ezikwaata kunsonga eyo. Ate Ssamuhoodi naye – mukitabokye: Juzu 4, pg. 1336 – yabala hadith kumi namusanvu era n’ayogera kunsibuko yaazo n’aboogezi baazo awatali kwongeramu.
Kale Nabbi (s.a.w) bw’abeera nga yakoowoola abantu okulambula entaanaye eyekitiibwa, kiba kiraga nti mulimu emigaso miyitirivu nyo era nga egyimu gisangibwa mukulambula abebitiibwa abalala.
Mazima abasiramu olwokulambula entaana yaNabbi (s.a.w), bategeera ensibuko yobusiramu, ebyaaliwo mumirembe egyasooka n’ebyo ebigwaawo ebiseera bino balyoke babisaasaanye munsi yonna.
Abawahaab – kirabika – bakkiriza okulambula naye kyebagaana kwekutongola olugendo nga ekigendererwa mulwo kulambula.
Muhamad bn Abdul Wahaab agamba mubbaluwa eyokubiri:
“Kiri mu Sunna okulambula Nabbi (s.a.w) naye tekikkirizibwa kusiba ngugu okujjako nga lwakulambula muzikiti nakusaaliramu”.
Ne hadith gyebekwaatako kukuziyiza okulambula yeyo eri mubitabo byabwe eyava ku Abi Hurairah!! Nga agamba: Yagamba omubaka wakatonda (s.a.w): “Engugu tezisibibwa okujjako eri emizikiti esatu: omuzikiti gwange guno, nogwe Makka ne Aqiswa”.
Hadith eyo ate yajjira mukifananyi ekirala: “Mazima emizikiti esatu egyikolerwaako olugendo: omuzikiti gwa kaaba, nomuzikiti gwange nomuzikiti gwa Eliya”.
Era erina n’kifananyi ekirala kyeyajjiramu: Engugu zisibibwa lwamizikiti esatu...”
Tewali kubuusabuusa hadith eyo kubeera mubitabo ebirimu hadith entuufu naye tetulina kyetuyinza kwogera kuhadith eyo kubanga Abi Huraira alina enkolaye. Ekigendererwa kyaffe gemakulu ga hadith.
Kale katukitwaale nti enjatuza ya hadith y’eno: “Engugu tetambulwa okujjako eri emizikiti esatu...”.
Kiri mubintu ebikakafu ebimanyiddwa nti enyukuta “إلا” (okujjako) yakulobola (okwaawula) ebirobolwa nga ebyawula okuva mubyebirobolwaamu. Bwejja, wateekwa okubaawo ebiroboddwaamu ebitali ebiroboddwa – nga emizikiti. Era nga biteekwa kunyonyolwa. Naye nga bwebitaliiwo mu hadith, biyinza oggeraageranyizibwa munjogera ya hadith. Wabula nga tetunnaba kulaza eri ebiraga ebiriwo, kisoboka okugerageranya ebiroboddwa okuva mubyo, mubifaananyi bibiri:
1- Tetambulwa kugenda eri mizikiti mumizikiti jonna okujjako emizikiti esatu...
2- Tetambulwa kugenda eri kifo mubifo byonna okujjako eri emizikiti esatu...
Mazima okutegeera hadith nokumatiira amakulu gaayo kyetagisa kimu kweezo engeraageranya ebbiri ezogeddwa. Bwetuba tulonzeeko engeraageranya esooka, gaba amakulu ga hadith butatambula kugenda eri muzikiti gwonna mumizikiti okujjako emizikiti esatu, era ekyo kiba tekitegeeza butakkirizibwa kugenda eri kifo kyonna kawabeere nga teri muzikiti. Olwonno kuba tekubuna okuziyiza kwahadith muntu agenda olwokulambula baNabbi Neba Imam, abakulembeze abatukuvu ko, nabalongoofu kubanga ekiteekeddwawo okunonyereza-ako, kugenda eri mizikiti nga ojj’eko emizikiti esatu ej’ogeddwaako.
Wabula okugenda okulambula ebifo ebitukuvu tekubunwa nakuziyizibwa kwahadith era okulambula tekuyingira mukitekeddwaawo okunoonyerezebwaako.
Ebyo, byangerangeranya esooka.
Ate kungeraageranya eyokubiri, ekikakata muyo, kibeeranga engendo zoona ezeddini – nga ojjeeko ebifo ebisatu ebyogeddwa – ziziyizibwa tezikkirizibwa kalube olugendo lubadde lwakulambula muzikiti oba bifo birala.
Wabula engeraageranya nebiraga, biraza nti engeraageranya esooka, yentuufu kukuzimbira kubutuufu bwaboogezi bahadith nokujibala nti ntuufu.
Engeraagernya eziraga obutuufu bwokungeraageranya esooka zezino nga bwezijja:
1- Kubanga emizikiti esatu jejiroboddwamu, nokulobolwamu kweyunze era kukwatagana nebiroboddwa okuva mubyebirobod-dwamu nga najo gyemizikiti sossibifo.
2- Singa ekigendererwa kyaali kyakuziyiza ngendo zonna ezeddiini, okuziyiza kwalibadde tekweyawulira mubifo ebyo byokka kubanga abantu batambula nebagenda mubitundu bingi nga mubiseera bya Hijja abantu bagenda mu Arafaat, Mashi-ar ne Mina. Kale singa engendo ezeddiini – okujjako emizikiti esatu – zaali haraam, lwaaki ebitundu ebyo bigendebwamu?
3- Mazima Qur’an eyekitiibwa ne hadith byaalaza kuzimu kungendo ezeddini era nebibeera nga byakubiriza abantu muzo’ nga okutambula olwokulwaana mukkubo lyakatonda, okunoonya okumanya, okuyunga oluganda, okulambula abazadde nendala nyingi. Mu Aya zaQur’an mwemuli: “Singa mubuli kibinja muvaamu abantu nebagenda nebakenkuka muddini (oluvanyuma) nebatiisa abantu baabwe bwebaba bazzeeyo gyebali obeera olyawo byinza okutya”.([6])
Nolwekyo, abanoonyereza abakulu kyebaava baavvuunula hadith gyetwogeddeko emabega, nga bwagamba, Gazaali mukitaabo “IHIYAA –UULUMUDDIINI”.
“Ekitundu ekyokubiri: Era (omuntu) kwekutambula olwensonga yokwesinza, nga Hijja oba Jihaad... era omwo muyingiramu: okulambula entaana zaba Nabbi (a.s) nokulambula entaana zaba swahaaba n’aba abaabaddirira, nabamanyi bonna n’abaagalwa bakatonda, nabuli yenna afunibwaako omukisa nga alabiddwako mubulamubwe, asigala afunibwaako omukisa nokumulambula oluvanyuma lwokufaakwe. Era kisaana okusiba engugu olwekige-ndererwa ekyo era ekigambo kyaNabbi (s.a.w) tekigaana ekigamba nti “Engugu tezisibibwa okujjako eri emizikiti esatu: omuzikiti gwange ogwo, ne masjidil Haraam ne Masjidil Aqswa”. Kubanga egyo gyonna gibalibwa mumizikiti era jenkanankana mukitiibwa kyaajo. Naye bwekitabeera bwekityo, tewali njawulo wakati wakulambula ntaana zabaNabbi nabaagalwa bakatonda n’abamanyi munsibuko yempeera wadde nga baawukana mubitiibwa okusinziira kukwawukana kwamadaala gaabwe ewakatonda”.([7])
Nolwekyo, tukifuna nti ekyaziyizibwa muhadith kwekusiba engugu okugenda eri ejitali mizikiti egyo esatu mumizikiti jonna. Kale, hadith terina wekwaataganira nakulambula oba kunsonga endala ezeddiini.
Nenkomerero yabyonna, tugamba nti mazima Nabbi (s.a.w) bweyagamba nti “engugu tezisibwa okujjako eri emizikiti esatu...”, aba tategeeza nti okugenda eri emizikiti emirala kiri haraam (tekikkirizibwa) wabula ategeeza nti okugenda eri emizikiti emirala tekikakata oba okwewaayo mubuzibu obuba buliwo mukujirambula, kubanga emizikiti emirala jonna tegirina njawulo yamaanyi wakati waajo mubulungi bwaajo. Omuzikiti kagubeera mukibuga oba mukyaalo, tegirina njawulo wakati waajo.
Kale kiba tekyeetaagisa kusiba ngugu nti ogenda eri ogumu kujo naye ate omuntu bwagenda aba takoze haraam oba okwawukana kumateeka geddiini.
Nekiraga ekyo, ky’ekyo ekyayogerwa mubitabo – Swihaah ne Sunan: “Omubaka wakatonda yali ajjanga mumuzikiti ogwe Quba nga yebagadde oba okutambula n’asaaliramu eraaka bbiri”.([8])
([1]) 4: 64.
([2]) Sunan Abi Dauda: Juzu 1, kitaabul Hajj, baab ziyaaratul quboor, pg. 470 – 471.
([3]) Ataajul Jami-e lil-usul ffi Ahadith Rasuul: ekya Sheikh Mansoor Ali Nasif, Juzu 2, pg. 189.
([4]) - Wafa-ul wafa: juzu 4, pg. 1361.
- Addarar Ssaniyya: ekya Ahmad Dahlaan, pg. 21.
([5]) Aljauhar Almunadham: ekya Ibn Hajari, Assamuhood yagyogera mu wafa-ul wafa: Juzu. 2, pg. 612, ne Dahlan mu Darar Assaniyya: pg. 21.
([6]) 9: 122.
([7]) Kitaab Ihiya-u Ulumuddin ekya Gazaali: Juzu 2, pg. 247. Alfataawal Kubra: juzu 2, pg. 24.
([8]) - Swahih Muslim: Juzu 4, pg. 127.
- Swahih Bukhar: Juzu 2, pg. 76.
- Sunan Nasaa-e ekiri awamu ne Shareh ya Suyuti: Juzu 2, pg. 36.


text:
Amawulire
Ettemu mu kampala
Poliisi etandise okubuuliriza ku ttemu eryabadde e mutungo mu kiro ekikesezza olunaku lwaleero Abasajja abatannaba kutegeerekeka ababadde babagalidde emmundu bakubye amasasi owa Bodaboda n;afiirawo olwo nebakuulita ne piki ye Omugenzi ategerekeseeko lya Junior nga bamusanze atudde ku lubalaza lw’edduuka lya mukwano gwe erisangibwa mu zone […]
Obwavu, Katikkiro atongozezza akakiiko
Gavumenti ya ssabassajja kabaka e mengo ezze na nkuba mpya ng’ekigendererwa kati kyakulaba nti buli muntu afuna enkumi ssaatu olunaku. Okutuukiriza kino gavumenti eno egenda kuyita mu kibiina kya BUCADEF nga kino omulimu gwaakyo kutumbula Buganda Omulaka gussiddwa ku balimi nga wakiri buli maka galina […]
Enguzi esusse
Alipoota efulumiziddwa ekibiina ekirwanirira eddembe ly’abantu ekya Human Right Watch eraga nti gavumenti esuddeyo gw annaggamba okulwanyisa enguzi Alipoota esonze ku banene mu gavumenti abeezibika ensimbi z’omuwi w’omusolo naye nebasigala nga balya butaala Alipoota eno efulumiziddwa ku mulamwa ogugamba nti okukwata abatono bokka tekimala kulwanyisa […]
Aba Pakistani babawenja
Poliisi eyisizza ekiragiro ki bakuntumye eri abasajja enzaalwa ze Pakistan abasobya ku muwala ekirindi Zaheer Mohammed ne Sadiq Muhammed badduka oluvanyuma lw’okusobya ku muwala ow’emyaka 23 ekirindi ne badduka Ekiwandiiko ekissiddwaako omukono gwa senkaggale wa poliisi gen Kale Kaihura kyooleka nga bano bwebetaagibwa ku misango […]
Poliisi enywezezza eby’okwerinda
Ng’abatujju beeswanta, poliisi mu kampala eyiye basajja baayo okwetoolola ebifo ebikungaanya abantu abangi. Enkya ya leero poliisi etuuse mu buli kanyomero akalimu abantua bangi omubadde ne paaka za baasi. Aduumira poliisi mu bukiikaddyo bwa kampala, Michael Mugabi agamba nti bakusigala nga bakebera buli muntua yingira […]
Ebya Nebanda bya mpuna
Agambibwa okuba nti yeeyali muganzi w’omubaka Celina Nebanda nga ye Adam Kalungi awunikirizza kooti e Makindye bw’ategeezezza nga bweyasuubizibwa obuwanana bw’ensimbi okukkiriza nti yeeyatta muganzi we Kalungi asoose kwegaana b’avunaanibwa nabo ng’agamba nti tabamanyi era bamulagira akkirize nti abamanyi kyokka nga yali tabalabangako. Ono agamba […]
Bad Black akwatiddwa
Mwana muwala omuli w’ensimbi Bad Black akwatiddwa Black bamukwatidde Rwanda. Akulira poliisi y’ensi yonna mu Uganda, Assan Kasingye agamba nti ono baali bamuyisaako dda ekiwandiiko ki bakuntumye . Kasingye agamba nti abe Rwanda basoose kumusoya bibuuzo nga bagenda kumusindika mu Uganda akadde konna Kasingye agamba […]
Eyatta abantu wakusula Luzira
Omukuumi agambibwa okukuba amasasi mu bantu n’atta omu asindikiddwa e Luzira Deogratius Ilukori, nga mutuuze we Naguru aguddwaako gwa butemu Oludda oluwaabi nga lukulembeddwaamu Debora Itwau ategeezezza nga Ilukiri bweyatta Johnson Rukundu ng’ono kanyama ku baala ya Top Pub mu kampala. Omulamuzi Araali Muhirwa omukuumi […]
America erabudde ku batujju
Ab’ekitebe kya America mu Uganda balabuddee nti Uganda yandilumbibwa abatujju Kino kizze ng’abatujju ba alshabaab bakamala okukola obulumbaganyi ku Kenya abantu 67 bamale bafe Mu kiwandiiko kyebafulumizza, banio bagamba ntui kyebatannakakasa lwelunaku lwebanakola obulumbangayi era wa. Abno basabye abantu baabwe okubeera abegendereza ennyo n’owkewala ebifo […]
Yetugidde mu Kadukuulu
Omuvubuka eyakwatiddwa nga abba yetugidde mu kaduukulu. Ono yasangiddwa n’ebibbe era n’aggalirwa mu kaduukulu k’ettendkero lye Mukono christian university. Abasirikale ababadde bakimye abasibe abalala kibaweddeko bwebasanze ng’ono z’embuyaga ezikunta.


text:
Omugagga asaanyizzaawo emmere y’abatuuze 2000 – Mubende
Abatuuze abasoba mu nkumi ebbiri (2000) boolekedde okutondoka enjala olwa nnyini ttaka asanyaawo emmere yaabwe yonna.
Bano abali ku kanaayokya ani batuuze mu muluka gw'e Kayebe mu gombolola y'e Kitenga e Mubende. Abatuuze bategeezezza nti emmere yaabwe yonna okuli muwogo, ebitooke , lumonde ne kasooli abakozi b'o mugagga babisanyaawo kubiragiro bye ekibaviiriddeko okusigala nga tebalina kyakulya.
Bano bagamba nti balabidde awo nga omugagga Mercy Ddungu nga asindise abakozi nebatandika okusaawa emmere yaabwe nga bagala abatuuze okwamuka ettaka abatuuze kyebawakanya nti ettaka lino yabba libbe.
Omubaka omukyala owa Mubende nga ye Minisita omubeezi owa Kampala Nalongo Benny Bugembe nga aliwamu ne RDC wa Mubende Beyunga Florence ne Police batUuse mu kitundu kino okusobola okulaba ekibadde wabula kibaweddeko nga ensuku zonna ziri wansi ku ttaka nga omugagga ayagala kusimbamu miti.
Nalongo Benny avumiridde ekikolwa kino era wano n'awera okunoonya omukyala ono okukwatibwa avunanibwe .


text:
Amawulire
Namwama Omugya Alangiriddwa, Okulwana Kuwedde mu Kobe
Ivan Ssenabulya
August 11th, 2017
MENGO
Bya Shamim Nateebwa
Obwakabaka bwa Buganda bulangiridde Augustine Kizito Mutumba nga Namwama omutaka omuggya ow’ekika kye Kkobe.
Bwabadde alangirira Namwama omugya, Katikkiro Owek. Charles Peter Mayiga asabye abe Kkobe okuwandiika ebyafaayo by’ekika kyabwe bisobole okubeerawo ebbanga lyonna nokubijulizangako.
Owembuga era asabye bazzukulu ba Namwama okubeera obumu okutwala ekika kyabwe mu maaso.
Olunaku lw’enkya Nnamwama omuggya lwagenda okutuuzibwa ku bukulu bw’ekika kino ku butaka bw’ekkobe e Buzimwa, Muduuma Mawokota.
Kinajjukirwa nti Ssaabasajja yawa ensalaye ku musango gw’ekkobe ogwali guludde mu Kkooti ya Kisekwa nga kigambibwa nti Namwama eyaliko yali yalya ensowole.
Maaso Moogi yalagira Magala Kyana ng’ono ye Mutaka ow’olunyiriri lwa kasolya omuva Nnamwama akole enteekateeka y’okufuna Nnamwama omutuufu nga agoberera ennono n’obuwangwa.
Kino kitutte omwaka mulamba nga Kyana ateeka mu nkola ensala ya Beene.
Mu bbanga eryo baakizuula nti Augustine Kizito Mutumba yeyali omutuufu okulya obwa Nnamwama era kwekumwanjulira Katikkiro okukakasa nti baayita mu mitendera emituufu era yoyo omutuufu. Oluvannnyuma lw’okutuuza Nnamwama, Kamalabyonna ajja kumwanjula ewa Ssaabasajja bu bujjuvu.


text:
OMUNAALA GW'OMUKUUMI—OGW'OKUSOMA MU KIBIINA Jjulaayi 2017
Magazini eno erimu ebitundu eby’okusoma okuva nga Agusito 28 okutuuka nga Ssebutemba 24, 2017.
Beewaayo Kyeyagalire—Mu Butuluuki
Mu 2014, Abajulirwa ba Yakuwa baakola kaweefube ow’enjawulo ow’okubuulira mu Butuluuki. Lwaki baakola kaweefube oyo? Biki ebyavaamu?
Noonya eby’Obugagga Ebya Nnamaddala
Oyinza otya okukozesa eby’obugagga byo okunyweza enkolagana yo ne Katonda?
“Mukaabire Wamu n’Abo Abakaaba”
Omuntu afiiriddwako omuntu we ayinza atya okubudaabudibwa? Oyinza otya okumuyamba?
Lwaki Tusaanidde Okutendereza Yakuwa?
Zabbuli 147 etuyamba okulaba ebintu ebitali bimu ebyanditukubirizza okutendereza Katonda n’okumwebaza.
Yakuwa k’Awe “Enteekateeka Zo Zonna Omukisa”
Abavubuka balina okusalawo engeri gye banaakozesaamu obulamu bwabwe. Ekyo si kyangu naye Yakuwa awa omukisa abo abamwesiga.
Weewale Okutwalirizibwa Pokopoko
Sitaani asaasaanya pokopoko. Oyinza otya okumwewala?
Ebibuuzo Ebiva mu Basomi
Kiba kituufu Omukristaayo okuba n’emmundu asobole okugikozesa ng’alumbiddwa abantu abaagala okumutuusaako obulabe?


text:
EBIKWATAGANA N’EBIRI KUNGULU | KATONDA ALINA NDOWOOZA KI KU NTALO?
Endowooza Katonda gye Yalina ku Ntalo mu Kyasa Ekyasooka
Abayudaaya abaaliwo mu kyasa ekyasooka baali banyigirizibwa nnyo Abaruumi abaali babafuga. Okufaananako bajjajjaabwe Abayisiryiri, nabo baasaba Katonda enfunda n’enfunda abanunule mu mukono gw’Abaruumi. Oluvannyuma baawulira ebikwata ku Yesu, era ne beebuuza nti, Yandiba nga ye Masiya? Tekyewuunyisa nti bangi baali ‘basuubira nti omusajja oyo ye yali ow’okununula Isirayiri’ okuva mu mukono gw’Abaruumi. (Lukka 24:21) Kyokka Abayisirayiri tebaanunulwa. Mu kifo ky’ekyo, mu mwaka gwa 70 embala eno, eggye ly’Abaruumi lyazikiriza ekibuga Yerusaalemi ne yeekaalu.
Lwaki ku luno Katonda teyalwanirira Bayudaaya nga bwe yakolanga edda? Lwaki teyabalagira kulwanyisa Baruumi abaali babanyigiriza? Endowooza ya Katonda ku ntalo yali ekyuse? Nedda. Waliwo ekintu Abayudaaya kye baakola ekyanyiiza Katonda. Baagana okukkiriza nti Yesu, Omwana wa Katonda, ye Masiya. (Ebikolwa 2:36) N’olwekyo okutwalira awamu, Abayudaaya baafiirwa enkolagana gye baalina ne Katonda.
Katonda yali takyakuuma Bayudaaya awamu n’ensi yaabwe ensuubize nga bwe yakolanga. N’olwekyo okuva mu kiseera ekyo, Katonda teyaddamu kubawagira oba kubayamba mu ntalo. Yesu yagamba nti eggwanga lya Isirayiri lyafiirwa enkizo ey’okuba abantu ba Katonda. Enkizo eyo yaweebwa eggwanga eriggya oba ery’omwoyo, Bayibuli ly’eyita “Isirayiri wa Katonda.” (Abaggalatiya 6:16; Matayo 21:43) Ekibiina ky’Abakristaayo abaafukibwako amafuta ye Isirayiri wa Katonda. Mu kyasa ekyasooka, Abakristaayo abo abaafukibwako amafuta baagambibwa nti: “Kati muli ggwanga lya Katonda.”
Okuva bwe kiri nti Abakristaayo abaafukibwako amafuta abaaliwo mu kyasa ekyasooka baali bafuuse “ggwanga lya Katonda,” yabalwanirira asobole okubanunula mu mukono gw’Abaruumi? Oba yabakkiriza okulwanyisa abalabe baabwe? Nedda. Nga bwe tulabye mu kitundu ekivuddeko, Katonda ye yasalangawo ekiseera entalo ze yabanga akkirizza lwe zaalinanga okulwanibwa. Katonda teyalwanirira Bakristaayo abaaliwo mu kyasa ekyasooka era teyabakkiriza kulwana ntalo, kubanga ekyo si kye kyali ekiseera kya Katonda okulwanyisa abantu ababi.
N’olw’ensonga eyo, okufaananako abaweereza ba Katonda abaaliwo edda, Abakristaayo ab’omu kyasa ekyasooka baalina okulinda ekiseera ekituufu Katonda lwe yandiggyeewo abalabe baabwe. Katonda teyabawa lukusa kulwanyisa balabe baabwe. Yesu Kristo naye teyalagira bagoberezi be kulwana ntalo. Yabagamba nti: “Mweyongere okwagala abalabe bammwe era n’okusabira abo ababayigganya.” (Matayo 5:44) Bwe yali ayogera ku kiseera Abaruumi lwe bandirumbye Yerusaalemi, Yesu yagamba abayigirizwa be obutasigala mu kibuga kulwana, wabula bakiddukemu. Ekyo kyennyini kye baakola.
Okugatta ku ekyo, omutume Pawulo yaluŋŋamizibwa okuwandiika nti: “Temuwooleranga ggwanga, . . . kubanga kyawandiikibwa nti: ‘Okuwoolera eggwanga kwange; nze ndisasula,’ bw’ayogera Yakuwa.” (Abaruumi 12:19) Omutume Pawulo yali ajuliza ebigambo bya Katonda ebiri mu Eby’Abaleevi 19:18 ne Ekyamateeka 32:35. Nga bwe tulabye mu kitundu ekivuddeko, mu biseera eby’edda Katonda yawooleranga eggwanga ng’akkiriza abantu be okulwanyisa abalabe baabwe. N’olwekyo omutume Pawulo yalaga nti endowooza ya Katonda ku ntalo yali tekyukanga. Ne mu kyasa ekyasooka, entalo Katonda yali akyazitwala ng’engeri y’okulwanirira abantu be n’okumalawo ebikolwa ebibi. Kyokka nga bwe kyali mu biseera eby’edda, Katonda ye yasalangawo ekiseera entalo ezo we zaabeererangawo na baani abaazirwananga.
Awatali kubuusabuusa, Katonda teyakkiriza Bakristaayo abaaliwo mu kyasa ekyasooka okulwana entalo. Ate zo entalo ezirwanibwa mu kiseera kino? Katonda alina abantu b’akkiriza okulwana entalo mu kiseera kino? Kino kye kiseera ekituufu Katonda okulwanirira abaweereza be? Entalo ezirwanibwa mu kiseera kino Katonda azitwala atya? Ebibuuzo ebyo bigenda kuddibwamu mu kitundu ekiddako.


text:
Chapter 1
1 Ebigambo bya Nekkemiya mutabani wa Kakaliya. Awo olwatuuka mu mwezi Kisulevu mu mwaka ogw'amakumi abiri, bwe nnali nga ndi mu Susani olubiri,
2 Kanani omu ku baganda bange n'ajja, ye n'abasajja abamu abaava mu Yuda; ne mbabuuza ebigambo by'Abayudaaya abaawona, abaali basigadde mu busibe, n'ebigambo by'e Yerusaalemi.
3 Ne baŋŋamba nti Ekitundu ekifisseewo abasigadde mu busibe eyo mu ssaza balabye ennaku nnyingi n'okuvumibwa: era bbugwe wa Yerusaalemi amenyesemenyese, n'emiryango gyakyo gyokeddwa omuliro.
4 Awo olwatuuka bwe nnawulira ebigambo ebyo ne ntuula ne nkaaba amaziga, ne nnakuwalira ennaku ezimu; ne nsiiba ne nsaba mu maaso ga Katonda w'eggulu,
5 ne njogera nti Nkwegayiridde, ai Mukama Katonda w'eggulu, Katonda omukulu ow'entiisa, akwata endagaano n'okusaasira eri abo abamwagala ne bakwata ebiragiro bye:
6 okutu kwo kuwulire nno, n'amaaso go gazibuke, owulire okusaba kw'omuddu wo kwe nsaba mu maaso go mu biro bino emisana n'ekiro, olw'abaana ba Isiraeri abaddu bo, nga njatula ebibi eby'abaana ba Isiraeri bye twakwonoona: weewaawo, nze n'ennyumba ya kitange twayonoona.
7 Twakola eby'obukyamu ennyo gy'oli, so tetwakwata biragiro newakubadde amateeka newakubadde emisango bye walagira omuddu wo Musa.
8 Nkwegayiridde, jjukira ekigambo kye walagira omuddu wo Musa ng'oyogera nti Bwe munaasobyanga, naabasaasaanyizanga ddala mu mawanga:
9 naye bwe munaakomangawo gye ndi ne mukwatanga ebiragiro byange ne mubikolanga, newakubadde ng'abammwe abaagobebwa nga banaabanga ku nkomerero y'eggulu, naye naabakuŋŋaanyanga okubaggyayo, ne mbaleetanga mu kifo kye nneeroboza okutuuza omwo erinnya lyange.
10 Kale bano be baddu bo era be bantu bo be wanunula n'obuyinza bwo obungi n'omukono gwo ogw'amaanyi.
11 Ai Mukama, nkwegayiidde okutu kwo kuwulire nno okusaba kw’omuddu wo n’okw’abaddu bo abasanyukira okutya erinnya lyo: owe omuddu wo omukisa leero, omuwe okusaasirwa mu maaso g'omusajja ono. (Era nali ndi musenero wa kabaka.)


text:
Weereza Yakuwa Awatali Kuwugulibwa
‘Maliyamu yawuliriza ekigambo kya Yesu. Kyokka Maliza yali awuguliddwa olw’eby’okukola ebingi.’—LUK. 10:39, 40.
ENNYIMBA: 94, 134
1, 2. Lwaki Yesu yali ayagala nnyo Maliza, naye kiki ekiraga nti Maliza yali tatuukiridde?
KIKI ekikujjira mu birowoozo bw’olowooza ku Maliza? Bayibuli eraga nti Maliza yali mukwano gwa Yesu era nti Yesu yali amwagala nnyo. Kyokka waliwo n’abakazi abalala Yesu be yali ayagala ennyo, nga muno mwe mwali maama we Maliyamu ne Maliyamu, muganda wa Maliza. (Yok. 11:5; 19:25-27) Lwaki Yesu yali ayagala nnyo Maliza?
2 Yesu yali ayagala nnyo Maliza olw’okuba yalina omwoyo ogw’okusembeza abagenyi, yali mukozi nnyo, era yali yettanira nnyo ebintu eby’omwoyo. Maliza yali akkiririza mu ebyo Yesu bye yayigirizanga. Era yali akkiriza nti Yesu ye yali Masiya eyasuubizibwa. (Yok. 11:21-27) Kyokka, Maliza yali muntu atatuukiridde, nga naffe bwe tuli abatatuukiridde. Lumu Yesu bwe yali akyadde mu maka gaabwe, Maliza yagamba Yesu okubaako ky’akolawo okutereeza embeera ye gye yali alowooza nti yali yeetaaga okutereezebwa. Yagamba Yesu nti: “Mukama wange, tofaayo ng’olaba muganda wange andese okukola ebintu bino byonna nzekka? Mugambe ajje annyambeko.” (Soma Lukka 10:38-42.) Ebyo bye tusoma mu nnyiriri ezo bituyigiriza ki?
MALIZA YALI AWUGULIDDWA
3, 4. Mu ngeri ki Maliyamu gye yalondawo ekyo “ekisinga obulungi,” era kiki Maliza kye yayiga? (Laba ekifaananyi ku lupapula 18.)
3 Olw’okuba Yesu yasiima nnyo omwoyo ogw’okusembeza abagenyi Maliza ne Maliyamu gwe baayoleka, yasalawo okubaako ebintu eby’omuwendo by’abayigiriza. Maliyamu yakozesa akakisa ako okubaako by’ayiga okuva eri Omuyigiriza Omukulu era bw’atyo yatuula “okumpi n’ebigere bya Mukama waffe n’awuliriza ekigambo kye.” Maliza naye yandibadde akola kye kimu. Singa yakola bw’atyo, Yesu yandibadde amusiima nnyo.
4 Kyokka, Maliza yasalawo okwemalira ku kuteekateeka eby’okulya ebingi ng’ayagala okusanyusa Yesu. Naye emirimu gyamuyitirirako n’atuuka n’okunyiigira muganda we Maliyamu. Yesu bwe yakiraba nti Maliza yali akola ebintu bingi, yamugamba nti: “Maliza, Maliza, weeraliikirira era otawaana olw’ebintu ebingi.” Era yamugamba nti ebintu bitono bye byali byetaagisa. Oluvannyuma Yesu yasiima Maliyamu olw’okuleka ebirala byonna n’asalawo okumuwuliriza. Yagamba nti: “Maliyamu ye alonze ekisinga obulungi era tekijja kumuggibwako.” Maliyamu yali asobola okwerabira ebintu bye yalya ku olwo nga Yesu abakyalidde, naye yali tasobola kwerabira bigambo Yesu bye yayogera ng’amusiima n’ebyo bye yayigiriza ku olwo. Nga wayise emyaka egisukka mu 60, omutume Yokaana yawandiika nti: “Yesu yali ayagala nnyo Maliza ne muganda we.” (Yok. 11:5) Ekyo kiraga nti Maliza yakolera ku kuwabula Yesu kwe yamuwa era n’afuba okuweereza Yakuwa n’obwesigwa obulamu bwe bwonna.
5. Njawulo ki eriwo wakati w’ebiseera byaffe n’ebiseera by’edda, era ekyo kireetawo kibuuzo ki?
5 Leero waliwo ebintu bingi ebisobola okutuwugula nga tuweereza Yakuwa okusinga bwe kyali mu biseera by’edda. Magazini ya Watchtower eya Ssebutemba 15, 1958 yalabula ab’oluganda obutakkiriza tekinologiya kubawugula nga baweereza Yakuwa. Ne mu kiseera ekyo, kumpi buli lunaku waabangawo ebintu ebipya ebyajjanga ku katale. Ebintu gamba nga magazini, firimu, leediyo, ne ttivi, abantu baali babyettanira nnyo. Watchtower eyo yagamba nti ng’enkomerero egenda esembera, “ebintu ebiwugula bijja kweyongera obungi.” Leero, n’okusinga bwe kyali kibadde, waliwo ebintu bingi ebisobola okutuwugula. Kati olwo kiki kye tuyinza okukola okusobola okukoppa Maliyamu, tusigale nga twemalidde ku kuweereza Yakuwa awatali kuwugulibwa?
OBUTAKOZESA NSI MU BUJJUVU
6. Abantu ba Yakuwa bakozesezza batya tekinologiya?
6 Ekitundu eky’oku nsi eky’ekibiina kya Katonda kibaddenga kikozesa tekinologiya okutumbula okusinza okw’amazima. Ng’ekyokulabirako, lowooza ku firimu ya “Photo-Drama of Creation,” eyalimu amaloboozi n’ebifaananyi ebyali mu langi ez’enjawulo. Ssematalo I bwe yali tannatandika ne bwe yali agenda mu maaso, abantu bukadde na bukadde okwetooloola ensi babudaabudibwa nnyo bwe baalaba firimu eyo eyali ekomekkereza ng’eraga emirembe eginaabaawo mu Bufuzi bwa Yesu Kristo obw’Emyaka Olukumi. Oluvannyuma, abantu ba Yakuwa baakozesa leediyo okutuusa amawulire amalungi ag’Obwakabaka ku bukadde n’obukadde bw’abantu okwetooloola ensi. Leero abantu ba Yakuwa bakozesa nnyo kompyuta ne Intaneeti okutuusa amawulire amalungi ku bantu buli wamu, nga mw’otwalidde n’abo abali ku bizinga ne mu bitundu by’ensi ebyesudde.
7. (a) Lwaki kya kabi okukozesa ensi mu bujjuvu? (b) Kiki kye tusaanidde okwegendereza ennyo? (Laba obugambo obuli wansi.)
7 Bayibuli etukubiriza okwewala okukozesa ensi mu bujjuvu. (Soma 1 Abakkolinso 7:29-31.) Omukristaayo ayinza okumalira ebiseera bingi ku bintu, gamba ng’eby’emizannyo, okulaba ttivi, okugenda okulambula, n’okunoonya ebintu ebisingayo okuba eby’omulembe. Ate era ayinza okumalira ebiseera bingi ku kuwuliziganya n’abantu ku Intaneeti, ku kusindika n’okusoma obubaka, ku kumanya amawulire agakwata ku by’emizannyo, n’ebirala ebiri ng’ebyo. * (Mub. 3:1, 6) Wadde ng’ebintu ebyo biyinza obutaba bibi, singa tetuteeka kkomo ku biseera bye tumalira ku bintu ng’ebyo, kiyinza okutuviirako okulagajjalira ekintu ekisingayo obukulu, nga kuno kwe kuweereza Yakuwa.—Soma Abeefeso 5:15-17.
8. Lwaki kikulu okwewala okwagala ebintu ebiri mu nsi?
8 Sitaani akoze kyonna ekisoboka okutuleetera okwagala ebintu ebiri mu nsi n’okutuwugula tuleme kweyongera kuweereza Yakuwa. Ekyo yakikola mu kyasa ekyasooka era leero akikola ku kigero ekya waggulu ennyo. (2 Tim. 4:10) N’olwekyo, tusaanidde okukolera ku kubuulirira kuno: “Temwagalanga . . . ebintu ebiri mu nsi.” Bwe tufuba okukolera ku kubuulirira okwo, tetujja kuwugulibwa era tujja kweyongera okwagala Yakuwa. N’ekinaavaamu, kijja kutwanguyira okukola Katonda by’ayagala n’okunyweza enkolagana yaffe naye.—1 Yok. 2:15-17.
EBIROWOOZO BYO BIMALIRE KU BINTU EBISINGA OBUKULU
9. Kiki Yesu kye yayogera ku liiso lyaffe ery’akabonero, era kyakulabirako ki kye yateekawo?
9 Okubuulirira Yesu kwe yawa Maliza kutuukana bulungi n’ekyokulabirako kye yassaawo era n’ebyo bye yayigiriza. Yakubiriza abayigirizwa be okuba ‘n’eriiso eriraba awamu’ basobole okwemalira ku Bwakabaka awatali kuwugulibwa. (Soma Matayo 6:22, 33.) Yesu teyalina bintu bingi; teyalina nnyumba yiye ku bubwe wadde ekibanja.—Luk. 9:58; 19:33-35.
10. Kyakulabirako ki Yesu kye yateekawo ku ntandikwa y’obuweereza bwe?
10 Waliwo ebintu bingi ebyaliwo nga Yesu ali ku nsi ebyali bisobola okumuwugula, naye teyabikkiriza kumuwugula. Ku ntandikwa y’obuweereza bwe, bwe yali amaze okuyigiriza ekibiina ky’abantu mu Kaperunawumu era ng’akoze n’ebyamagero, abantu baamusaba asigale mu kibuga kyabwe. Naye kiki Yesu kye yakola? Yabagamba nti: “Nnina okubuulira amawulire amalungi ag’Obwakabaka bwa Katonda ne mu bibuga ebirala, kubanga nnatumibwa lwa nsonga eyo.” (Luk. 4:42-44) Mu butuufu, Yesu yatalaaga ebitundu bya Palesitayini ng’abuulira era ng’ayigiriza. Wadde nga Yesu yali atuukiridde, naye yakoowanga era yalinga yeetaaga okuwummulamu.—Luk. 8:23; Yok. 4:6.
11. Kiki Yesu kye yagamba omusajja eyalina enkaayana ne muganda we, era kulabula ki kwe yawa?
11 Ate lumu Yesu bwe yali ayigiriza abagoberezi be ku ngeri y’okwaŋŋangamu okuyigganyizibwa, omusajja omu yamugamba nti: “Omuyigiriza, gamba muganda wange anjawulizeeko eby’obusika.” Naye Yesu yagaana okweyingiza mu nkaayana ezo. Yagamba omusajja oyo nti: “Ani yannonda okuba omulamuzi wammwe oba okubagabanyizaamu ebyammwe?” Yesu yeeyongera okuyigiriza era n’akubiriza abaali bamuwuliriza okwewala okwagala ennyo ebintu kubanga ekyo kyali kiyinza okubawugula ne balekera awo okuweereza Katonda.—Luk. 12:13-15.
12, 13. (a) Lwaki Abayonaani baali baagala okulaba Yesu? (b) Yesu yeewala atya okuwugulibwa?
12 Yesu yalina eby’okulowoozaako bingi mu wiiki eyasembayo amale attibwe. (Mat. 26:38; Yok. 12:27) Yalina eby’okukola bingi, era yali agenda kuwozesebwa era attibwe mu ngeri ey’obukambwe. Lowooza ku ekyo ekyaliwo ku Ssande nga Nisaani 9, mu mwaka gwa 33 E.E. Ng’obunnabbi bwe bwali bulaga, Yesu yayingira mu Yerusaalemi nga yeebagadde omwana gw’endogoyi, era abantu baamwaniriza nga Kabaka eyali ‘ajjidde mu linnya lya Yakuwa.’ (Luk. 19:38) Ku lunaku olwaddako, Yesu yayingira mu yeekaalu n’agobamu abasuubuzi abaali bafudde ennyumba ya Katonda ekifo eky’okunyagiramu Bayudaaya bannaabwe.—Luk. 19:45, 46.
13 Mu kibiina ky’abantu abaali mu Yerusaalemi mwalimu Abayonaani abaali bakwatiddwako ennyo ebintu Yesu bye yali akola era ne batuukirira omutume Firipo ne bamusaba agambe Yesu nti baagala okwogerako naye. Naye Yesu teyakkiriza kuwugulibwa kuva ku bintu ebikulu ennyo ebyali bigenda okubaawo. Teyagezaako kunoonya buganzi mu bantu basobole okumulwanirira ng’abalabe be baagala okumutta. Bwe yamala okukiraga nti yali anaatera okuttibwa, yagamba Andereya ne Firipo nti: “Oyo ayagala obulamu bwe abuzikiriza, naye oyo akyawa obulamu bwe mu nsi eno ajja kubukuuma asobole okufuna obulamu obutaggwaawo.” Bwe kityo, mu kifo ky’okukola ekyo Abayonaani abo kye baali baagala, Yesu yakubiriza abagoberezi be okwoleka omwoyo ogw’okwefiiriza nga ye, era n’abagamba nti: “Oyo yenna ayagala okumpeereza, Kitange alimuwa ekitiibwa.” Kya lwatu nti obubaka obwo Firipo yabutegeeza Abayonaani abo.—Yok. 12:20-26.
14. Wadde ng’omulimu gw’okubuulira Yesu gwe yakulembezanga mu bulamu bwe, kiki ekiraga nti teyagwa lubege?
14 Wadde nga Yesu teyakkiriza kuwugulibwa kuva ku mulimu omukulu ogw’okubuulira, yafunangayo akaseera okwenyigira mu bintu ebirala. Lumu yakkiriza okugenda ku mbaga ey’obugole era n’afuula amazzi omwenge, ekintu ekyasanyusa ennyo abantu abaali ku mbaga eyo. (Yok. 2:2, 6-10) Ate era oluusi mikwano gye oba abantu abaali baagala okuyiga amazima bwe baamuyitanga ku bijjulo, yagendanga. (Luk. 5:29; Yok. 12:2) N’ekisinga obukulu, Yesu yateranga okufuna akadde okusaba, okufumiitiriza, n’okuwummulako.—Mat. 14:23; Mak. 1:35; 6:31, 32.
‘WEEYAMBULEKO BULI EKIZITOWA’
15. Kubuulirira ki Pawulo kwe yawa, era kyakulabirako ki kye yateekawo?
15 Omutume Pawulo yageraageranya obulamu bw’Omukristaayo ku mbiro empanvu era n’agamba nti: “Ka tweyambuleko buli ekizitowa.” (Soma Abebbulaniya 12:1.) Pawulo yakolera ku ebyo bye yali ayigiriza. Yeerekereza eby’obugagga n’ettutumu bye yandifunye ng’ali mu ddiini y’Ekiyudaaya. Yeemalira ku ‘bintu ebisinga obukulu’ n’aweereza Katonda ng’abunyisa amawulire amalungi mu bitundu bya Busuuli, Asiya Omutono, Makedoni, ne mu Buyudaaya. Bwe yali ayogera ku ssuubi lye yalina ery’okugenda mu ggulu, Pawulo yagamba nti: “Nneerabira ebintu eby’emabega ne nduubirira eby’omu maaso, nga nfuba okutuuka ku kiruubirirwa eky’okufuna empeera.” (Baf. 1:10; 3:8, 13, 14) Pawulo yakozesa bulungi ekirabo kye eky’obwannamunigina n’asobola ‘okuweereza Mukama waffe nga tewali kimutaataaganya.’—1 Kol. 7:32-35.
16, 17. Ka tube nga tuli bafumbo oba nga tuli bwannamunigina, tuyinza tutya okukoppa Pawulo? Waayo ekyokulabirako.
16 Okufaananako Pawulo, abaweereza ba Katonda abamu basazeewo okusigala nga si bafumbo basobole okwemalira ku mirimu gy’Obwakabaka. (Mat. 19:11, 12) Abaweereza ba Katonda abafumbo baba n’obuvunaanyizibwa obw’okulabirira amaka gaabwe, abali obwannamunigina bwe batalina. Kyokka, ka tube bafumbo oba nga tetuli bafumbo, ffenna tusobola ‘okweyambulako buli ekizitowa’ ne tuweereza Katonda nga tetulina bingi bitutaataaganya. Ekyo kiyinza okutwetaagisa okukendeeza ku budde bwe tumalira ku bintu ebitali bikulu n’okwongera ku biseera bye tumala mu buweereza.
17 Lowooza ku Mark ne mukyala we Claire ab’omu Wales, bombi abaatandika okuweereza nga bapayoniya oluvannyuma lw’okumaliriza emisomo gyabwe era ne beeyongera okuweereza nga bapayoniya n’oluvannyuma lw’okufumbiriganwa. Mark agamba nti: “Twasalawo okutunda ennyumba yaffe era n’okuleka omulimu gwe twali tukola ne tutandika okukola ogw’okuzimba ebizimbe by’Obwakabaka mu nsi yonna.” Kati bamaze emyaka 20 nga bakola omulimu gw’okuzimba Ebizimbe by’Obwakabaka mu Afirika. Lumu ssente ze baalina zaakeendeera nnyo na baba nga basigazza ddoola 15 zokka mu bulamu bwabwe, naye Yakuwa yabayamba. Claire agamba nti: “Kituleetera essanyu lingi okuba nti buli lunaku tuweereza Yakuwa. Tufunye emikwano mingi era tetulina kye tujula. Ebintu bye twefiiriza tetuyinza kubigeraageranya ku ssanyu lye tufunye mu kuweereza Yakuwa mu buweereza obw’ekiseera kyonna.” Bangi ku abo abali mu buweereza obw’ekiseera kyonna bakkiriziganya n’ebigambo ebyo. *
18. Bibuuzo ki bye tusaanidde okwebuuza?
18 Ate ggwe? Kiki ky’oyinza okukola singa okizuula nti owuguliddwa era nti tokyaweereza Yakuwa n’obunyiikivu? Oboolyawo kiyinza okuba nga kikwetaagisa okulongoosa mu ngeri gy’osomamu Bayibuli n’engeri gye weesomesaamu. Ekyo oyinza kukikola otya? Ekitundu ekiddako kiddamu ekibuuzo ekyo.
^ lup. 7 Laba ekitundu ekirina omutwe, “Atalina Magezi Akkiriza Buli Kigambo.”
^ lup. 17 Laba n’ebyafaayo bya Hadyn ne Melody Sanderson mu kitundu “Twamanya Ekituufu era Ne Tukikola.” (Watchtower eya Maaki 1, 2006) Baaleka bizineesi yaabwe gye baali bakola mu Australia ne bayingira obuweereza obw’ekiseera kyonna. Soma ku ekyo ekyaliwo ssente bwe zaali zibaweddeko nga baweereza ng’abaminsani mu Buyindi.


text: 3 Mu mwaka ogw’ekkumi n’etaano ogw’obufuzi bwa Tiberiyo Kayisaali, Pontiyo Piraato bwe yali nga ye gavana wa Buyudaaya, nga Kerode*+ ye w’essaza ly’e Ggaliraaya, nga Firipo muganda we ye w’essaza ly’e Ituliya ne Tirakoniti, era nga Lusaniya ye w’essaza ly’e Abireeni,2 mu biseera bya Anaasi kabona omukulu n’ebya Kayaafa,+ ekigambo kya Katonda ne kijjira Yokaana+ mutabani wa Zekkaliya ng’ali mu ddungu.+3 Awo n’atambula mu kitundu kyonna ekiriraanye Yoludaani, ng’abuulira abantu babatizibwe ng’akabonero akalaga nti beenenyezza okusobola okusonyiyibwa ebibi,+4 nga bwe kyawandiikibwa mu kitabo ky’ebigambo bya nnabbi Isaaya nti: “Eddoboozi ery’omwanguka ery’oyo ayogerera mu ddungu nti: ‘Muteeketeeke ekkubo lya Yakuwa!* Mutereeze amakubo ge.+5 Buli kiwonvu kirina okujjuzibwa, na buli lusozi era na buli kasozi birina okufuulibwa eby’omuseetwe; amakubo agaakyama galina okutereezebwa, n’ag’ebisirikko galina okuseetezebwa;6 era abantu bonna bajja kulaba Katonda bw’alokola.’”+7 Awo n’agamba abantu abaagendanga gy’ali okubatizibwa nti: “Mmwe abaana b’emisota egy’obusagwa, ani abalabudde okudduka obusungu obugenda okujja?+8 Kale nno, mubale ebibala ebiraga nti mwenenyezza. Temugamba nti, ‘Ibulayimu ye kitaffe.’ Kubanga mbagamba nti Katonda asobola okufunira Ibulayimu abaana okuva mu mayinja gano.9 Mazima embazzi eteekeddwa ku kikolo ky’emiti. N’olwekyo buli muti ogutabala bibala birungi gujja kutemebwa gusuulibwe mu muliro.”+10 Abantu ne bamubuuza nti: “Kati olwo tukole ki?”11 N’abaddamu nti: “Oyo alina ebyambalo ebibiri, ekimu akiwe oyo atalina, n’oyo alina emmere aweeko atalina.”+12 Abasolooza omusolo nabo ne bajja okubatizibwa+ ne bamubuuza nti: “Omuyigiriza, kiki kye tusaanidde okukola?”13 N’abagamba nti: “Temusolooza musolo gusukka ku ogwo ogwagerekebwa.”+14 Abasirikale nabo ne bamubuuza nti: “Ffe tusaanidde kukola ki?” N’abagamba nti: “Temuyisanga muntu yenna bubi* era temuwaayirizanga muntu yenna,+ naye mubeerenga bamativu n’empeera gye mufuna.”15 Abantu baali basuubira okujja kwa Kristo era nga beebuuza mu mitima gyabwe ebikwata ku Yokaana nti: “Yandiba nga ye Kristo?”+16 Yokaana n’abaddamu bonna ng’agamba nti: “Nze mbabatiza na mazzi, naye ansinga obuyinza ajja, era sisaanira na kusumulula buguwa bwa ngatto ze.+ Ajja kubabatiza n’omwoyo omutukuvu n’omuliro.+17 Olugali lwe luli mu mukono gwe, okulongooseza ddala egguuliro lye era akuŋŋaanyize eŋŋaano mu tterekero lye, naye byo ebisusunku abyokye omuliro ogutayinza kuzikizibwa.”18 Ate era waliwo n’ebintu ebirala bingi bye yabagamba, era ne yeeyongera okubuulira abantu amawulire amalungi.19 Naye yanenya Kerode ow’essaza olwa Kerodiya muka muganda we n’olw’ebikolwa ebibi byonna bye yali akoze,20 ate ku bikolwa ebyo Kerode yayongerako na kino: Yaggalira Yokaana mu kkomera.+21 Awo abantu bonna bwe baali babatizibwa, Yesu naye n’abatizibwa.+ Bwe yali asaba, eggulu ne libikkuka,+22 omwoyo omutukuvu ne gumukkako nga gulinga ejjiba, era eddoboozi ne liva mu ggulu nga ligamba nti: “Ggwe Mwana wange omwagalwa; nkusanyukira.”*+23 Yesu+ we yatandikira omulimu gwe, yali aweza emyaka nga 30,+ era okusinziira ku ekyo abantu kye baali balowooza, yali mwanawa Yusufu,+omwana wa Keri,24 omwana wa Mattati,omwana wa Leevi,omwana wa Mereki,omwana wa Yanayi,omwana wa Yusufu,25 omwana wa Mattasiya,omwana wa Amosi,omwana wa Nakkumu,omwana wa Esuli,omwana wa Naggayi,26 omwana wa Maasi,omwana wa Mattasiya,omwana wa Semeyini,omwana wa Yoseki,omwana wa Yoda,27 omwana wa Yowanani,omwana wa Lesa,omwana wa Zerubbaberi,+omwana wa Seyalutyeri,+omwana wa Neeri,28 omwana wa Mereki,omwana wa Addi,omwana wa Kosamu,omwana wa Erumadamu,omwana wa Eli,29 omwana wa Yesu,omwana wa Eriyeza,omwana wa Yolimu,omwana wa Mattati,omwana wa Leevi,30 omwana wa Simiyoni,omwana wa Yuda,omwana wa Yusufu,omwana wa Yonamu,omwana wa Eriyakimu,31 omwana wa Mereya,omwana wa Menna,omwana wa Mattasa,omwana wa Nasani,+omwana wa Dawudi,+32 omwana wa Yese,+omwana wa Obedi,+omwana wa Bowaazi,+omwana wa Salumooni,+omwana wa Nakusoni,+33 omwana wa Amminadaabu,omwana wa Aluni,omwana wa Kezulooni,omwana wa Pereezi,+omwana wa Yuda,+34 omwana wa Yakobo,+omwana wa Isaaka,+omwana wa Ibulayimu,+omwana wa Teera,+omwana wa Nakoli,+35 omwana wa Serugi,+omwana wa Leewu,+omwana wa Peregi,+omwana wa Eberi,+omwana wa Seera,+36 omwana wa Kayinaani,omwana wa Alupakusaadi,+omwana wa Seemu,+omwana wa Nuuwa,+omwana wa Lameka,+37 omwana wa Mesuseera,+omwana wa Enoka,omwana wa Yaledi,+omwana wa Makalaleeri,+omwana wa Kayinaani,+38 omwana wa Enosi,+omwana wa Seezi,+omwana wa Adamu,+omwana wa Katonda.


text:
Added 10th January 2018
SSAABASUMBA Cyprian Lwanga yasiibuzizza Nkoyoyo ebigambo bino- Ssabasumba Joseph Kiwanuka, Kalidinaali Nsubuga ne Janan Luwum bwe baayogera eriyo bangi abaabavvoola ne babavuma ne babazimuula.
Mu mboozi yaffe n'omukenkufu tukuleetedde engeri gy'oyinza okukozesa katunguluccumu mu kwejjanjaba ate nga bw'omunogamu...
Sobi eyeewaana okutta abantu ayogeza maanyi. ISO enyigirizza Poliisi n’emuyimbula.
PULEZIDENTI Yoweri Museveni ayimirizza okutendeka ebibinja by'abavubuka abakuuma ebyalo n'okusolooza 1,000/- okuva...
SSENTE ez’ettundutundu eryokusatu erya bajeti y’eggwanga ey’omwaka 2017/18 zifulumye ng’ekitongole kya UNRA eky’ebyenguudo...
EYALI akulira NSSF, David Chandi Jamwa, eyazzeemu okusibwa emyaka 12 olw’okufiiriza gavumeti ssente, ajulidde ng'awakkanya...